GREEK SUPREME COURT DECISION

Decision ID: 1022/2024
Decision Number: 1022
Decision Year: 2024
Department: Ποινικό (Ζ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ζ' ΠΟΙΝΙΚΟ ΤΜΗΜΑ Συγκροτήθηκε από τους Δικαστές: Γεώργιο Χριστοδούλου, Αντιπρόεδρο του Αρείου Πάγου, Αλεξάνδρα Αποστολάκη, Σπυρίδωνα Κουτσοχρήστο, Γεώργιο Παπαγεωργίου και Αικατερίνη Χονδρορίζου-Εισηγήτρια, Αρεοπαγίτες. Συνήλθε σε δημόσια συνεδρίαση στο Κατάστημά του στις 20 Μαρτίου 2024, με την παρουσία της Αντεισαγγελέα του Αρείου Πάγου Αριστέας Θεοδόση (γιατί κωλύεται η Εισαγγελέας) και της Γραμματέα Ευθυμίας Καλογεροπούλου, για να δικάσει την αίτηση του αναιρεσείοντος - κατηγορουμένου Δ. Χ. του Β., κατοίκου ... και ήδη κρατουμένου στο Σωφρονιστικό Κ. Κ. Δομοκού, που εκπροσωπήθηκε από τον πληρεξούσιο δικηγόρο του Πέτρο Πανάγο, ο οποίος διορίσθηκε με την 146/2024 απόφαση του Πρωτοδικείου Αθηνών, για αναίρεση της 41/2023 απόφασης του Β' Πενταμελούς Εφετείου Κακουργημάτων Αθηνών. Το προαναφερόμενο Δικαστήριο με την ως άνω απόφασή του διέταξε όσα λεπτομερώς αναφέρονται σ' αυτή, και o αναιρεσείων - κατηγορούμενος ζητεί την αναίρεσή της για τους λόγους που περιλαμβάνονται στην από 7-7-2023 αίτησή του αναίρεσης, η οποία ασκήθηκε με δήλωση ενώπιον του Διευθυντή του Σωφρονιστικού Κ. Κ. Δομοκού, Σ. Μ., έλαβε αριθμό πρωτοκόλλου 67/7-7-2023 και καταχωρίστηκε στο οικείο πινάκιο με τον αριθμό 772/2023. Αφού άκουσε Την Αντεισαγγελέα, που πρότεινε να απορριφθεί η κρινόμενη αίτηση αναίρεσης και να επιβληθούν τα έξοδα στον αναιρεσείοντα, και τον πληρεξούσιο δικηγόρο του αναιρεσείοντος, που ζήτησε όσα αναφέρονται στα σχετικά πρακτικά,

Judges: Γεώργιο Χριστοδούλου, Αλεξάνδρα Αποστολάκη, Σπυρίδωνα Κουτσοχρήστο, Γεώργιο Παπαγεωργίου, Αικατερίνη Χονδρορίζου-Εισηγήτρια

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ζ' ΠΟΙΝΙΚΟ ΤΜΗΜΑ Συγκροτήθηκε από τους Δικαστές: Γεώργιο Χριστοδούλου, Αντιπρόεδρο του Αρείου Πάγου, Αλεξάνδρα Αποστολάκη, Σπυρίδωνα Κουτσοχρήστο, Γεώργιο Παπαγεωργίου και Αικατερίνη Χονδρορίζου-Εισηγήτρια, Αρεοπαγίτες. Συνήλθε σε δημόσια συνεδρίαση στο Κατάστημά του στις 20 Μαρτίου 2024, με την παρουσία της Αντεισαγγελέα του Αρείου Πάγου Αριστέας Θεοδόση (γιατί κωλύεται η Εισαγγελέας) και της Γραμματέα Ευθυμίας Καλογεροπούλου, για να δικάσει την αίτηση του αναιρεσείοντος - κατηγορουμένου Δ. Χ. του Β., κατοίκου ... και ήδη κρατουμένου στο Σωφρονιστικό Κ. Κ. Δομοκού, που εκπροσωπήθηκε από τον πληρεξούσιο δικηγόρο του Πέτρο Πανάγο, ο οποίος διορίσθηκε με την 146/2024 απόφαση του Πρωτοδικείου Αθηνών, για αναίρεση της 41/2023 απόφασης του Β' Πενταμελούς Εφετείου Κακουργημάτων Αθηνών. Το προαναφερόμενο Δικαστήριο με την ως άνω απόφασή του διέταξε όσα λεπτομερώς αναφέρονται σ' αυτή, και o αναιρεσείων - κατηγορούμενος ζητεί την αναίρεσή της για τους λόγους που περιλαμβάνονται στην από 7-7-2023 αίτησή του αναίρεσης, η οποία ασκήθηκε με δήλωση ενώπιον του Διευθυντή του Σωφρονιστικού Κ. Κ. Δομοκού, Σ. Μ., έλαβε αριθμό πρωτοκόλλου 67/7-7-2023 και καταχωρίστηκε στο οικείο πινάκιο με τον αριθμό 772/2023. Αφού άκουσε Την Αντεισαγγελέα, που πρότεινε να απορριφθεί η κρινόμενη αίτηση αναίρεσης και να επιβληθούν τα έξοδα στον αναιρεσείοντα, και τον πληρεξούσιο δικηγόρο του αναιρεσείοντος, που ζήτησε όσα αναφέρονται στα σχετικά πρακτικά,

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Η κρινόμενη από 7-7-2023 αίτηση του Δ. Χ. του Β., κατοίκου ... ... ήδη κρατούμενου στο Κατάστημα Κράτησης Δομοκού, για αναίρεση της με αριθμό 41/12-1-2023 απόφασης του Πενταμελούς Εφετείου Κακουργημάτων Αθηνών, που δίκασε σε δεύτερο βαθμό, και κήρυξε αυτόν ένοχο για τις αξιόποινες πράξεις α)της συγκρότησης τρομοκρατικής οργάνωσης και συμμετοχής σε αυτήν, β)της τρομοκρατικής πράξης διακεκριμένης οπλοκατοχής κατά συναυτουργία και κατά μόνας, κατ' εξακολούθηση, γ) της τρομοκρατικής πράξης κλοπής κατά συναυτουργία και κατά μόνας, κατ' εξακολούθηση, δ)της οπλοκατοχής κατά συναυτουργία και κατά μόνας (άρθρ.187 Α παρ. 1 περ. β', γ', δ', 2 εδ. α', 372 παρ. 1 Π.Κ. και άρθρ.1 παρ. 1 περ. α'υποπερ. αα. Αβ', αγ', αδ', β', γ', δ', ε', στ', ζ', η', ια', 7 παρ. 1, 8, 15 παρ. 1, 16 του ν.2168/1993), και τον καταδίκασε σε συνολική ποινή κάθειρξης δεκατεσσάρων (14) ετών και χρηματική ποινή χιλίων (1.000) ευρώ, ασκήθηκε νομότυπα και εμπρόθεσμα, από τον ίδιο τον αναιρεσείοντα κατηγορούμενο με δήλωσή του, στις 7-7-2023 στον Διευθυντή του Καταστήματος Κράτησης Δομοκού, όπου αυτός κρατείται, και συντάχθηκε συναφώς η με αριθμό πρωτ.67/7-7-2023 έκθεση αναίρεσης με συνημμένη σε αυτήν εγγράφου αιτήσεως, και εμπρόθεσμα, προ της ενάρξεως της προβλεπόμενης εικοσαήμερης προθεσμίας του άρθρου 473 παρ. 2 και 3 Κ.Πολ.Δ., δεδομένου ότι η ως άνω απόφαση καταχωρίστηκε καθαρογραμμένη, στις 22-6-2023, στο, κατ' άρθρο 473 παρ. 3 του ΚΠΔ, ειδικό βιβλίο, από πρόσωπο που είχε το σχετικό έννομο συμφέρον, κατά απόφασης υποκείμενης στο συγκεκριμένο ένδικο μέσο (άρθρα 462 παρ. 1, 464, 466 παρ. 1 εδ. α', 473 παρ. 2, 3, 474 παρ. 1 εδ. β, 4, 504 παρ. 1 και 505 παρ. 1 περ. α' του Κ.Ποιν.Δ.). Η κρινόμενη αίτηση είναι επί πλέον παραδεκτή (άρθρ.474 παρ. 4 Κ.Π.Δ), αφού περιέχει σαφείς και ορισμένους αναιρετικούς λόγους, συνιστάμενους στην απόλυτη ακυρότητα που συνέβη στη διαδικασία στο ακροατήριο σε συνδ. με άρθρ.171 παρ. 1δ', 2 του Κ.Ποιν.Δ., έλλειψη ειδικής και εμπεριστατωμένης αιτιολογίας, εσφαλμένη ερμηνεία και εφαρμογή ουσιαστικής ποινικής διάταξης (άρθρα 510 παρ. 1 στοιχ. Α' σε συνδ. με άρθρ.171 παρ. 1δ', 2, Δ', Ε' ΚΠοινΔ). Επομένως, η αίτηση αυτή είναι παραδεκτή και πρέπει να ερευνηθεί περαιτέρω ως προς τη βασιμότητα των λόγων της. Κατά το άρθρο 187 Α παρ. 1, 2 του νέου Ποινικού Κώδικα (Ν.4619/2019), όπως η παρ. 1 αντικαταστάθηκε με το άρθρο 3 παρ. 11 του Ν. 4637/2019 "1. Όποιος τελεί κακούργημα ή οποιοδήποτε έγκλημα γενικής διακινδύνευσης ή έγκλημα κατά της δημόσιας τάξης υπό συνθήκες ή με τέτοιον τρόπο ή σε τέτοια έκταση που να προκαλεί σοβαρό κίνδυνο για τη χώρα ή για διεθνή οργανισμό και με σκοπό να εκφοβίσει σοβαρά έναν πληθυσμό ή να εξαναγκάσει παρανόμως δημόσια αρχή ή διεθνή οργανισμό να εκτελέσει οποιαδήποτε πράξη ή να απόσχει από αυτή ή να βλάψει σοβαρά ή να καταστρέψει τις θεμελιώδεις συνταγματικές, πολιτικές ή οικονομικές δομές μιας χώρας ή ενός διεθνούς οργανισμού τιμωρείται με την ποινή που προβλέπεται για το τελούμενο έγκλημα αυξημένη ως εξής: α) Αν πρόκειται για ποινή ισόβιας κάθειρξης, προβλεπόμενης διαζευκτικά με ποινή κάθειρξης τουλάχιστον δέκα ετών, επιβάλλεται κάθειρξη ισόβια ή πρόσκαιρη τουλάχιστον δώδεκα ετών, β) Αν πρόκειται για ποινή κάθειρξης τουλάχιστον δέκα ετών, επιβάλλεται κάθειρξη τουλάχιστον δώδεκα ετών, γ) Αν πρόκειται για ποινή κάθειρξης, επιβάλλεται κάθειρξη τουλάχιστον επτά ετών, δ) Αν πρόκειται για ποινή φυλάκισης, το κατώτατο όριο επαυξάνεται κατά ένα έτος. 2. Με κάθειρξη έως δέκα έτη τιμωρείται όποιος συγκροτεί ή εντάσσεται ως μέλος σε δομημένη και με διαρκή δράση ομάδα από τρία ή περισσότερα πρόσωπα που δρουν από κοινού και επιδιώκουν την τέλεση του εγκλήματος της παραγράφου 1 (τρομοκρατική οργάνωση). Με φυλάκιση τουλάχιστον ενός έτους τιμωρείται η πράξη του προηγούμενου εδαφίου, όταν η τρομοκρατική οργάνωση έχει συσταθεί για την τέλεση πλημμελημάτων της παραγράφου 1. Η κατασκευή, προμήθεια ή κατοχή όπλων, εκρηκτικών υλών και χημικών ή βιολογικών υλικών ή υλικών που εκπέμπουν επιβλαβείς για τον άνθρωπο ακτινοβολίες προς εξυπηρέτηση των σκοπών της τρομοκρατικής οργάνωσης συνιστά επιβαρυντική περίσταση. Η μη διάπραξη από την τρομοκρατική οργάνωση οποιουδήποτε από τα σχεδιαζόμενα εγκλήματα συνιστά ελαφρυντική περίσταση." Η παρούσα διάταξη του νέου ΠΚ τυποποιεί τις τρομοκρατικές πράξεις και τη σύσταση τρομοκρατικής οργάνωσης ή ένταξης σ' αυτήν. Καταργεί τον κατάλογο των αξιοποίνων πράξεων που υπήρχε στον προϊσχύσαντα ΠΚ και χαρακτηρίζονταν ως τρομοκρατικές και καθορίζει τις συνθήκες υπό τις οποίες μπορεί μια δραστηριότητα να χαρακτηρισθεί ως τρομοκρατική. Διαφοροποιεί δε την ποινική μεταχείριση των υπαιτίων, ανάλογα με την σκοπούμενη δράση της οργάνωσης. Στην παρ. 1 του άρθρου αυτού ορίζεται ότι τρομοκρατική πράξη συνιστά η τέλεση κακουργήματος ή οποιουδήποτε εγκλήματος γενικής διακινδύνευσης ή εγκλήματος κατά της δημόσιας τάξης (έστω και σε βαθμό πλημμελήματος), υπό συνθήκες ή με τέτοιον τρόπο ή σε τέτοια έκταση που να προκαλεί σοβαρό κίνδυνο για τη χώρα ή για διεθνή οργανισμό και με τους σκοπούς που περιγράφονται στο συγκεκριμένο άρθρο. Επισημαίνεται ότι με το άρθρο 3 παρ. 11 του Ν. 4637/2019, οι λέξεις "κοινώς επικίνδυνο έγκλημα", που αναφέρονταν στην παρ. 1 του άρθρου 187 Α όπως είχε τροποποιηθεί με τον Ν. 4619/2019, αντικαταστάθηκαν, όπως προαναφέρθηκε, με τις λέξεις "έγκλημα γενικής διακινδύνευσης", ώστε να καθίσταται σαφές ότι περιλαμβάνονται όχι μόνο τα εγκλήματα του 13ου κεφαλαίου του ειδικού μέρους του ΠΚ, αλλά όλα τα εγκλήματα που δημιουργούν κίνδυνο για αόριστο αριθμό προσώπων. Προστέθηκε δε η αναφορά στα εγκλήματα "κατά της δημόσιας τάξης", προκειμένου να συμπεριληφθούν όλες οι πράξεις που σχετίζονται με την αγορά ή κατοχή όπλων (Αιτ. έκθεση ν.4637/2019). Δηλαδή με το νέο ΠΚ επιχειρήθηκε η τυποποίηση των στοιχείων που συγκροτούν τον ακριβή ορισμό της τρομοκρατικής πράξης (A.Π.442/2021), υιοθετώντας τα ευρωπαϊκά πρότυπα (τον ορισμό που το άρθρο 1 παρ. 1 της από 13-6-2002 απόφασης - Πλαισίου του Συμβουλίου Υπουργών της ΕΕ αποδίδει στα εγκλήματα τρομοκρατίας σύμφωνα με τον οποίον εγκλήματα τρομοκρατίας είναι οι εκ προθέσεως πράξεις προσβολής της ζωής και σωματικής ακεραιότητας, εκρήξεις κλπ, "οι οποίες είναι δυνατόν ως εκ της φύσεως ή του συναφούς πλαισίου τους, να προσβάλλουν σοβαρά χώρα, ή διεθνή οργανισμό, όταν ο δράστης τις διαπράττει με σκοπό να εκφοβήσει σοβαρά ένα πληθυσμό, να εξαναγκάσει αδικαιολόγητα τις δημόσιες αρχές να εκτελέσουν οποιαδήποτε πράξη ή να απόσχουν από την εκτέλεσή της, ή να αποσταθεροποιήσει σοβαρά ή να καταστρέψει τις θεμελιώδεις πολιτικές, συνταγματικές, οικονομικές ή κοινωνικές δομές μιάς χώρας ή ενός διεθνούς οργανισμού"). Συνοψίζοντας, τα στοιχεία που συγκροτούν το συγκεκριμένο έγκλημα (της τρομοκρατικής πράξης) είναι τα ακόλουθα: α) τέλεση κακουργήματος ή οποιουδήποτε εγκλήματος γενικής διακινδύνευσης ή εγκλήματος κατά της δημόσιας τάξης. Υπό την έννοια της γενικής ή αφηρημένης διακινδύνευσης το πραγματικό του αντίστοιχου κανόνα δεν προϋποθέτει την επέλευση κάποιου κινδύνου, αλλά περιγράφει απλώς μια πράξη που όμως τιμωρείται για το λόγο ότι ευχερώς μπορεί να προξενήσει κίνδυνο. Δηλαδή ο κίνδυνος δεν συνιστά στοιχείο της αντικειμενικής υπόστασης του εγκλήματος αλλά αποτελεί το νομοθετικό λόγο της θέσπισής του, β) τέλεση του εγκλήματος υπό συνθήκες ή με τέτοιο τρόπο ή σε τέτοια έκταση που προκαλεί σοβαρό κίνδυνο για τη χώρα ή για διεθνή οργανισμό. Ο "σοβαρός κίνδυνος" συνιστά αόριστη νομική έννοια, απόκειται δε στο Δικαστή κατά την εφαρμογή του νόμου αξιολογώντας τις συγκεκριμένες συνθήκες τέλεσης να κρίνει εάν συντρέχουν οι προϋποθέσεις της σοβαρής διακινδύνευσης, ώστε να θεωρηθεί εάν συγκροτείται η αντικειμενική υπόσταση της τρομοκρατικής πράξης. Η απειληθείσα χώρα μπορεί να είναι οποιαδήποτε κρατική οντότητα αναγνωρισμένη από την Ελλάδα. Διεθνής δε οργανισμός είναι αυτός στον οποίον μετέχουν πλείονα κράτη, όπως ΟΗΕ, ΕΕ, ΝΑΤΟ κλπ, γ) ο σκοπός του δράστη να εκφοβίσει σοβαρά έναν πληθυσμό ή να εξαναγκάσει παρανόμως δημόσια αρχή ή διεθνή οργανισμό να εκτελέσει οποιαδήποτε πράξη ή να απόσχει από αυτή ή να βλάψει σοβαρά ή να καταστρέψει τις θεμελιώδεις συνταγματικές, πολιτικές, ή οικονομικές δομές μιάς χώρας ή ενός διεθνούς οργανισμού. Απαιτείται δηλαδή εν προκειμένω και υπερχειλής δόλος του δράστη, δηλαδή τα εγκλήματα αυτά να τελεί ο δράστης, με τον ειδικό σκοπό να εκφοβίσει σοβαρά έναν πληθυσμό ή να εξαναγκάσει παρανόμως δημόσια αρχή, ή διεθνή οργανισμό να εκτελέσει οποιαδήποτε πράξη ή να απόσχει από αυτήν ή να βλάψει σοβαρά ή να καταστρέψει τις θεμελιώδεις συνταγματικές, πολιτικές, οικονομικές δομές μιας χώρας ή ενός διεθνούς οργανισμού. (Επισημαίνεται εδώ η φύση των εν λόγω πράξεων ως "σοβαρών", αφού οι "ασήμαντες" είναι εντελώς απρόσφορες προς εκπλήρωση τέτοιων σκοπών). Επίσης, με τον νέο ΠΚ επήλθαν τροποποιήσεις επί το ευμενέστερο στην ποινική κύρωση των εγκλημάτων που διαπράττονται στα πλαίσια του άρθρου 187 Α. Ειδικότερα υπό τον προισχύσαντα ΠΚ η τρομοκρατική πράξη τιμωρείτο: ι) Με ισόβια κάθειρξη αν η προβλεπόμενη ποινή για ένα από τα εγκλήματα του καταλόγου που περιλαμβάνονται στα στοιχεία α' έως κβ' είναι ισόβια κάθειρξη, ιι) με κάθειρξη τουλάχιστον δέκα ετών αν η προβλεπόμενη ποινή για ένα από τα εγκλήματα του καταλόγου που περιλαμβάνονται στα στοιχεία α' έως κβ' είναι πρόσκαιρη ποινή καθείρξεως, iii) Με φυλάκιση τουλάχιστον τριών ετών αν η προβλεπόμενη ποινή για ένα από τα εγκλήματα του καταλόγου που περιλαμβάνονται στα στοιχεία α' έως κβ' είναι ποινή φυλάκισης. Υπό τον ισχύοντα ΠΚ η ποινική κύρωση για τις πράξεις αυτές (τρομοκρατικές) κλιμακώνεται ανάλογα με τη βαρύτητα του τελεσθέντος εγκλήματος και πάντως είναι αυξημένη με τρόπο, ώστε η ποινική απαξία τους να καλύπτει την αντιμετωπιζόμενη κατά τις οικείες διατάξεις απαξία των επί μέρους εγκλημάτων. Τιμωρεί δε ελαφρύτερα, με βάση την αρχή της αναλογικότητας τη σύσταση της οργάνωσης ή τη συμμετοχή σε αυτή για την τέλεση τρομοκρατικού εγκλήματος που έχει τη μορφή πλημμελήματος (Αιτιολ. Έκθεση του νέου ΠΚ). Ειδικότερα, η τρομοκρατική πράξη τιμωρείται με την ποινή που προβλέπεται για το τελούμενο έγκλημα (κακούργημα, ή κοινώς επικίνδυνο πλημμέλημα) ως ακολούθως: α) Αν πρόκειται για ποινή ισόβιας κάθειρξης, προβλεπόμενης διαζευκτικά με ποινή κάθειρξης τουλάχιστον δέκα ετών, επιβάλλεται κάθειρξη ισόβια ή πρόσκαιρη τουλάχιστον δώδεκα ετών (12-15 έτη), β) Αν πρόκειται για ποινή κάθειρξης τουλάχιστον δέκα ετών, επιβάλλεται κάθειρξη τουλάχιστον δώδεκα ετών (12- 15 έτη), γ) Αν πρόκειται για ποινή κάθειρξης, επιβάλλεται κάθειρξη τουλάχιστον επτά ετών (7-15 έτη), δ) Αν πρόκειται για ποινή φυλάκισης, το κατώτατο όριο επαυξάνεται κατά ένα έτος. Η συρροή της παρούσας με τις επί μέρους πράξεις είναι φαινομένη, δηλαδή επιβάλλεται μόνο η ποινή του παρόντος άρθρου και όχι οι επί πλέον ποινές που προβλέπονται για τις επί μέρους πράξεις. (Εξαίρεση υπάρχει στην περίπτωση που η τρομοκρατική πράξη έχει ως αποτέλεσμα το θάνατο πλειόνων ανθρώπων, οπότε εφαρμόζεται το άρθρο 94 παρ. 1 ΠΚ και για κάθε τέτοια τρομοκρατική πράξη απειλείται ποινή ισόβιας κάθειρξης). Περαιτέρω, στην παρ. 2 του άρθρου 187 Α ΠΚ τυποποιείται ως ειδικό έγκλημα η συγκρότηση δομημένης και με διαρκή δράση ομάδας από 3 ή πλείονα πρόσωπα που δρούν από κοινού με σκοπό να τελέσουν το έγκλημα της παρ. 1 ή η ένταξη σ' αυτήν ως μέλος. Η παρούσα ρύθμιση θεσπίσθηκε με βάση το πρότυπο του άρθρου 187 παρ. 1 και είναι ειδική έναντι αυτής (του άρθρου 187). Ενώ στις γενικές διατάξεις του άρθρου 187 υπάγονται πράξεις εγκληματικών οργανώσεων ανεξαρτήτως του απώτερου στόχου που αυτές επιδιώκουν με τις αξιόποινες ενέργειές τους (ιδεολογικό ή οικονομικό), στην ειδικότερη παρούσα διάταξη ο σκοπός του δράστη περιγράφεται ρητά και απαιτείται απαρεγκλήτως να συντρέχει, προκειμένου να πληρούται η ποινική υπόσταση του εγκλήματος. Απαιτείται συνεπώς η συνδρομή των στοιχείων του άρθρου 187 ΠΚ (συγκρότηση δομημένης, με διαρκή δράση ομάδας και ένταξη σ' αυτή) και αρκεί ο σκοπός του δράστη να εξαντλείται στην τέλεση ενός και μόνο τρομοκρατικού εγκλήματος. Ο δράστης όμως πρέπει να έχει κατά τη συγκρότηση της οργάνωσης, ή τη συμμετοχή του, τον υπερχειλή δόλο της τέλεσης από την οργάνωση εγκληματικής πράξης με σκοπό να εκφοβίσει σοβαρά έναν πληθυσμό ή να εξαναγκάσει παρανόμως δημόσια αρχή, ή διεθνή οργανισμό να εκτελέσει οποιαδήποτε πράξη ή να απόσχει από αυτήν ή να βλάψει σοβαρά ή να καταστρέψει τις θεμελιώδεις συνταγματικές, πολιτικές, οικονομικές δομές μιας χώρας ή ενός διεθνούς οργανισμού. Όσον αφορά δε στην συμμετοχή σε οργάνωση για την τέλεση τρομοκρατικού εγκλήματος που έχει την μορφή κακουργήματος διατηρείται ο κακουργηματικός της χαρακτήρας και απειλείται με ποινή κάθειρξης έως δέκα ετών όπως και υπό το προισχύσαν νομοθετικό καθεστώς. Αν όμως η τρομοκρατική οργάνωση έχει συσταθεί για την τέλεση πλημμελημάτων της παρ. 1 (δηλαδή εκ των κοινώς επικινδύνων βλ. άρθρ....4 ΠΚ) του παρόντος άρθρου και όχι κακουργημάτων, τιμωρείται με φυλάκιση τουλάχιστον ενός έτους. Επιβαρυντική περίσταση, σύμφωνα με την παρ. 2 του άρθρου 187 Α του ΠΚ, συνιστά η κατασκευή, προμήθεια ή κατοχή όπλων, εκρηκτικών υλών, και χημικών ή βιολογικών υλικών ή υλικών που εκπέμπουν επιβλαβείς για τον άνθρωπο ακτινοβολίες προς εξυπηρέτηση των σκοπών της τρομοκρατικής οργάνωσης. Δηλαδή η ποινή στην περίπτωση αυτή θα υπολογισθεί και πάλι στα ίδια όρια που προβλέπει η διάταξη και οι περιστάσεις αυτές θα ληφθούν υπόψη κατά την επιμέτρηση της ποινής για τη συγκεκριμενοποίηση της στο πρόσωπο του κατηγορούμενου κατά το άρθρο 79 ΠΚ. Ενώ ελαφρυντική περίσταση συνιστά η μη διάπραξη από την τρομοκρατική οργάνωση οποιουδήποτε από τα σχεδιαζόμενα εγκλήματα, οπότε θα επιβληθεί στο δράστη των πράξεων των παρ. 1 και 3 η προβλεπόμενη κατά το άρθρο 83 ΠΚ ελαττωμένη ποινή (Α.Π.756/2023). Περαιτέρω, σύμφωνα με το άρθρο 372 παρ. 1 του νέου Ποινικού Κώδικα (Ν.4619/2019), (όπως ίσχυε πριν την τροποποίησή του ως προς τα όρια της ποινής με το ν.4855/2021) όποιος αφαιρεί ξένο (ολικά ή εν μέρει) κινητό πράγμα από την κατοχή άλλου με σκοπό να το ιδιοποιηθεί παράνομα τιμωρείται με φυλάκιση έως τρία έτη ή χρηματική ποινή και αν το αντικείμενο της κλοπής είναι ιδιαίτερα μεγάλης αξίας με φυλάκιση τουλάχιστον ενός έτους και χρηματική ποινή. Επίσης σύµφωνα µε τη διάταξη του άρθρου 15 παρ. 1εδαφ α' και β' του Ν 2168/1993, όποιος εισάγει, κατέχει, κατασκευάζει, µετασκευάζει, συναρµολογεί, εµπορεύεται, πολυβόλα, πιστόλια, περίστροφα, χειροβοµβίδες, πυροµαχικά, εκρηκτικές σκοπό τη διάθεσή τους σε τρίτους για διάπραξη κακουργήµατος ή µε σκοπό τον παράνοµο εφοδιασµό οµάδων, οργανώσεων, σωµατείων ή ενώσεων προσώπων, τιµωρείται με κάθειρξη αν η πράξη δεν τιµωρείται βαρύτερα από άλλη διάταξη. Με την ίδια ποινή τιµωρείται και όποιος, για τον ίδιο σκοπό, λαµβάνει, αποκρύπτει ή µε οποιονδήποτε τρόπο δέχεται τα ανωτέρω αντικείµενα. Το ανώτατο όριο της ποινής για την εν λόγω πράξη, ήτοι της πρόσκαιρης κάθειρξης, όπως προκύπτει από την παρ. 2 του άρθρου 52 του νέου ΠΚ, (όπως ίσχυε πριν την τροποποίησή του με το ν.5090/2024) µειώνεται στα δέκα πέντε έτη, αντί για είκοσι που όριζε ο προισχύσας ΠΚ. Περαιτέρω, κατά το άρθρο 45 του Π., "αν δύο ή περισσότεροι πραγμάτωσαν από κοινού, εν όλω ή εν μέρει, τα στοιχεία της περιγραφόμενης στο νόμο αξιόποινης πράξης, καθένας τους τιμωρείται ως αυτουργός". Με τον όρο "από κοινού", με τον οποίο εκφράζεται η έννοια της συναυτουργίας, νοείται αντικειμενικά σύμπραξη στην εκτέλεση της κύριας πράξης και υποκειμενικά κοινός δόλος, δηλαδή ότι ο κάθε συμμέτοχος θέλει ή αποδέχεται την πραγμάτωση της αντικειμενικής υπόστασης του διαπραττόμενου εγκλήματος, γνωρίζοντας ότι και οι λοιποί συμμέτοχοι πράττουν με δόλο τέλεσης του ίδιου εγκλήματος και θέλει ή αποδέχεται να ενώσει την δική του δράση με εκείνη των άλλων προς πραγμάτωση της αντικειμενικής υποστάσεως του εν λόγω εγκλήματος. Η σύμπραξη στην εκτέλεση της κύριας πράξης μπορεί να συνίσταται ή στο ότι καθένας πραγματώνει την όλη αντικειμενική υπόσταση του εγκλήματος ή ότι το έγκλημα πραγματώνεται με συγκλίνουσες επί μέρους πράξεις των συμμέτοχων, ταυτόχρονες ή διαδοχικές χωρίς να είναι αναγκαίο να εκτίθενται στη δικαστική απόφαση και οι επί μέρους υλικές ενέργειες καθενός από τους συναυτουργούς, ενώ, για τον έλεγχο από τον Άρειο Πάγο της ορθής ερμηνείας και εφαρμογής του άρθρου 45 Π.Κ., αρκεί να αναφέρονται σ` αυτήν τα πραγματικά περιστατικά, βάσει των οποίων το δικαστήριο δέχτηκε, ότι ο δράστης συμμετείχε στην τέλεση του εγκλήματος, ως συναυτουργός (Α.Π.1471/2022, Α.Π.94/2020, Α.Π. 199/2020). Εξάλλου, η καταδικαστική απόφαση έχει την απαιτούμενη, από τα άρθρα 93 παρ. 3 του Συντάγματος και 139 του Κ.Ποιν.Δ., ειδική και εμπεριστατωμένη αιτιολογία, η έλλειψη της οποίας ιδρύει λόγο αναιρέσεως από το άρθρο 510 παρ. 1 στοιχ. Δ` του Κ.Ποιν.Δ., όταν αναφέρονται σ' αυτή, με σαφήνεια, πληρότητα και χωρίς αντιφάσεις ή λογικά κενά, τα πραγματικά περιστατικά που προέκυψαν από την αποδεικτική διαδικασία, στα οποία στηρίχθηκε η κρίση του Δικαστηρίου για τη συνδρομή των αντικειμενικών και υποκειμενικών στοιχείων του εγκλήματος, οι αποδείξεις που τα θεμελιώνουν και οι νομικές σκέψεις, με βάση τις οποίες έγινε η υπαγωγή των περιστατικών αυτών στην ουσιαστική ποινική διάταξη που εφαρμόστηκε. Για την ύπαρξη τέτοιας αιτιολογίας είναι παραδεκτή η αλληλοσυμπλήρωση του αιτιολογικού (σκεπτικού) με το διατακτικό της αποφάσεως, που αποτελούν ενιαίο σύνολο. Δεν υπάρχει δε έλλειψη αιτιολογίας και στην περίπτωση που αυτή εξαντλείται σε επανάληψη του διατακτικού της αποφάσεως, το οποίο, όμως, εκτός από τα τυπικά στοιχεία του κατηγορητηρίου, περιέχει και πραγματικά περιστατικά, τόσο αναλυτικά και με τόση πληρότητα, ώστε να καθίσταται περιττή η διαφοροποίηση της διατυπώσεως του σκεπτικού της. Η ύπαρξη του δόλου, δεν είναι αναγκαίο να αιτιολογείται ιδιαίτερα, αφού αυτός ενυπάρχει στην θέληση παραγωγής των περιστατικών που συγκροτούν την αντικειμενική υπόσταση του εγκλήματος και προκύπτει από τις ειδικότερες συνθήκες τέλεσής του, διαλαμβάνεται δε περί αυτού (δόλου) αιτιολογία, στην κύρια αιτιολογία για την ενοχή, εκτός αν αξιώνονται από το νόμο πρόσθετα στοιχεία, για την υποκειμενική υπόσταση του εγκλήματος, όπως η εν γνώσει ορισμένου περιστατικού τέλεση της πράξης (άμεσος δόλος) ή ορισμένος περαιτέρω σκοπός (εγκλήματα με υπερχειλή υποκειμενική υπόσταση). Άλλωστε, ο άμεσος δόλος πρέπει να προσδιορίζεται με παράθεση των περιστατικών, που δικαιολογούν την ύπαρξη του στοιχείου της γνώσης, διότι η γνώση, ως ενδιάθετη βούληση, επιβάλλεται να εξειδικεύεται και να συνοδεύεται από εκδηλώσεις του δράστη, κατά τρόπον ώστε να συνάγεται σαφώς ότι η αξιόποινη πράξη, ήταν αποτέλεσμα της ενσυνείδητης ενέργειάς του (Α.Π. 756/2023, Α.Π.719/2022). Η κατά τις ανωτέρω διατάξεις ειδική και εμπεριστατωμένη αιτιολογία πρέπει να υπάρχει και για τους παραδεκτά προβαλλόμενους αυτοτελείς ισχυρισμούς του κατηγορουμένου. Ωστόσο, ισχυρισμοί, οι οποίοι αποτελούν άρνηση αντικειμενικού ή υποκειμενικού στοιχείου του εγκλήματος και, συνεπώς, της κατηγορίας ή απλά υπερασπιστικά επιχειρήματα, δεν είναι αυτοτελείς, υπό την ανωτέρω εκτεθείσα έννοια, ως εκ τούτου δε το δικαστήριο της ουσίας δεν έχει υποχρέωση να αποφανθεί επ' αυτών με ειδική και εμπεριστατωμένη αιτιολογία. Έτσι, η άρνηση από τον κατηγορούμενο του νομικού χαρακτηρισμού της πράξης, που του αποδίδεται, δεν συνιστά αυτοτελή ισχυρισμό, αλλά άρνηση της κατηγορίας, όπως κατά τα αντικειμενικά και υποκειμενικά της στοιχεία εξειδικεύεται στην απόφαση, στον οποίο το Δικαστήριο δεν έχει υποχρέωση να απαντήσει, πολύ δε περισσότερο να αιτιολογήσει ιδιαιτέρως την απορριπτική κρίση του (Α.Π. 881/2020). Όσο δε αφορά τους αρνητικούς ισχυρισμούς του κατηγορούμενου, δηλαδή, εκείνους με τους οποίους αρνείται (γενικά ή ειδικά) ή αποκρούει στοιχεία της κατηγορίας, λόγω της φύσης τους, αντιμετωπίζονται μεν με την κύρια αιτιολογία της απόφασης για την ενοχή, πλην όμως υπό το πρίσμα των ρυθμίσεων του νέου ΚΠΔ, που με την πρόβλεψη, στη διάταξη του άρθρου 171, απόλυτης ακυρότητας στις περιπτώσεις παραβίασης υπερασπιστικών εκφάνσεων του δικαιώματος ακρόασης, που παρέχεται στον κατηγορούμενο, σε συνδυασμό με τις διατάξεις των άρθρων 177 ΚΠΔ, στο οποίο τυποποιείται ιστορικά η αρχή της ηθικής απόδειξης και 178 ΚΠΔ, (στο οποίο ενσωματώθηκε το πρώτο εδάφιο του άρθρου 179 του προϊσχύοντος ΚΠΔ) και το οποίο αφορά στο απεριόριστο των αποδεικτικών μέσων και στην υποχρέωση των δικαστικών προσώπων να ερευνούν με επιμέλεια κάθε στοιχείο ή αποδεικτικό μέσο που επικαλέστηκε υπέρ αυτού ο κατηγορούμενος, αν αυτό είναι χρήσιμο για να εξακριβωθεί η αλήθεια, αλλά και να εξετάζουν αυτεπαγγέλτως όλα τα αποδεικτικά μέσα, καθώς και κάθε στοιχείο που αφορά την προσωπικότητα του κατηγορούμενου στα πλαίσια των αυτονόητα απορρεουσών από το τεκμήριο αθωότητας αρχών της μη υποχρέωσης του κατηγορουμένου να αποδείξει την αθωότητά του και της αρχής in dubio pro reo, διαμορφώνεται μια ορθότερη από συστηματική άποψη κεντρική αρχή για τη διαχείριση του αποδεικτικού υλικού, κατά τον σχηματισμό της δικανικής πεποίθησης, η οποία αντανακλά πληρέστερα την άρρηκτη σχέση του δικαιώματος υπεράσπισης με το δικαίωμα ακρόασης και αποδίδει την πραγματική νομική διάσταση του δικαιώματος αυτού ως υπερασπιστικού δικαιώματος που αξιώνει τυπικά και ουσιαστικά ίση προστασία (Αιτιολογική έκθεση Ν. 4620/2019 - Κώδικα Ποινικής Δικονομίας, σελ.52-56). Τούτων παρέπεται, ότι οι αρνητικοί της κατηγορίας ισχυρισμοί του κατηγορούμενου εξακολουθούν λόγω της φύσης τους ως συνδεόμενοι με στοιχεία τόσο της αντικειμενικής, όσο και της υποκειμενικής υπόστασης της αξιόποινης πράξης που εκδικάζεται, να αντιμετωπίζονται με την κύρια αιτιολογία της απόφασης για την ενοχή, πλην όμως, εντασσόμενοι στην παραπάνω κεντρική αρχή για τη διαχείριση του αποδεικτικού υλικού κατά τον σχηματισμό της δικανικής πεποίθησης, απαιτούν ευρύτερη και αυτεπάγγελτη έρευνα στα πλαίσια των ως άνω αρχών κάθε αποδεικτικού στοιχείου για την αναζήτηση της ουσιαστικής αλήθειας και τη θεμελίωση σ' αυτή της τελικής κρίσης του Δικαστηρίου. (ΑΠ 32/2021, ΑΠ 2036/2019). Σε σχέση με τα αποδεικτικά μέσα που ελήφθησαν υπόψη από το δικαστήριο προκειμένου να μορφώσει την καταδικαστική του κρίση, όπως επιβάλλουν οι διατάξεις των άρθρων 177 παρ. 1 και 178 ΚΠΔ, για την πληρότητα της αιτιολογίας αρκεί ο κατ' είδος προσδιορισμός τους (μάρτυρες, έγγραφα κλπ) χωρίς να απαιτείται ειδικότερη αναφορά ή αναλυτική παράθεσή τους και μνεία του τί προέκυψε από το καθένα χωριστά, πρέπει όμως να προκύπτει με βεβαιότητα, ότι το Δικαστήριο τα έλαβε υπόψη και τα συνεκτίμησε όλα και όχι μόνο ορισμένα από αυτά κατ' επιλογή, ενώ δεν είναι απαραίτητη η αξιολογική συσχέτιση και σύγκριση των διαφόρων αποδεικτικών μέσων και των μαρτυρικών καταθέσεων μεταξύ τους και δεν απαιτείται να προσδιορίζεται ποιο βάρυνε περισσότερο για το σχηματισμό της δικανικής κρίσεως, ούτε χρειάζεται να διευκρινίζεται από ποιο ή ποια αποδεικτικά μέσα αποδείχθηκε η κάθε παραδοχή. Όταν δε εξαίρονται ορισμένα από τα αποδεικτικά μέσα, δεν σημαίνει ότι δεν λήφθηκαν υπόψη τα άλλα, εφόσον δεν εξαιρέθηκαν ρητά, ούτε ανακύπτει ανάγκη αιτιολογήσεως, γιατί δεν εξαίρονται τα άλλα (Α.Π. 999/2023, Α.Π.10/2022, Α.Π.999/2020, Α.Π. 689/2020). Δεν αποτελούν λόγους αναιρέσεως η εσφαλμένη εκτίμηση των αποδείξεων και, ειδικότερα, η εσφαλμένη εκτίμηση και αξιολόγηση των μαρτυρικών καταθέσεων και των εγγράφων, η παράλειψη αναφοράς και αξιολόγησης κάθε αποδεικτικού στοιχείου χωριστά και η παράλειψη συσχετίσεως των αποδεικτικών μέσων μεταξύ τους, καθόσον, στις περιπτώσεις αυτές, με την επίφαση της ελλείψεως αιτιολογίας, πλήττεται η αναιρετικώς ανέλεγκτη κρίση του Δικαστηρίου της ουσίας (Ολ.Α.Π. 1/2005, Α.Π.756/2023, Α.Π.713/2023, Α.Π.1530/2022, Α.Π.212/2022, Α.Π.1308/2020, Α.Π. 1574/2019, Α.Π.1645/2019, Α.Π. 382/2019). Επιπροσθέτως, μεταξύ των κυριότερων αποδεικτικών μέσων της ποινικής διαδικασίας περιλαμβάνεται, κατά το άρθρο 178 περ. γ' Κ.Ποιν.Δ., και η πραγματογνωμοσύνη, η οποία διατάσσεται σύμφωνα με το άρθρο 183 του ίδιου Κώδικα, υπό προϋποθέσεις, από τους ανακριτικούς υπαλλήλους, το δικαστικό συμβούλιο ή το δικαστήριο, αυτεπαγγέλτως ή μετά από αίτηση των διαδίκων ή του εισαγγελέα. Ως ιδιαίτερο δε είδος αποδεικτικού μέσου, διακρινόμενο των εγγράφων, η πραγματογνωμοσύνη πρέπει να προκύπτει από την αιτιολογία της απόφασης, ότι λήφθηκε και αυτή υπόψη, όπως συμβαίνει όχι μόνο, όταν αυτή μνημονεύεται ειδικώς μεταξύ των αποδεικτικών μέσων, αλλά και όταν προκύπτει αναμφίβολα από τις παραδοχές της απόφασης, ότι τα πορίσματά της λήφθηκαν υπόψη και έγιναν δεκτά από το δικαστήριο ή, σε κάθε περίπτωση, δεν είναι αντίθετα με αυτές. Επίσης, η πραγματογνωμοσύνη αυτή, η οποία αποσκοπεί στην ενίσχυση της κρίσης του δικαστή, όταν ανακύπτει ζήτημα που απαιτεί εξειδικευμένες γνώσεις επιστήμης ή τέχνης, εκτιμάται ελευθέρως από το δικαστήριο (ή το δικαστικό συμβούλιο), κατά την αρχή της ηθικής απόδειξης, που καθιερώνεται από το προαναφερθέν άρθρ. 177 παρ. 1 του ίδιου Κώδικα, με την έννοια ότι δεν το δεσμεύει η γνωμοδότηση των πραγματογνωμόνων. Οφείλει, όμως, το δικαστήριο, όταν δεν αποδέχεται τα προκύπτοντα από αυτήν συμπεράσματα, να αιτιολογεί την αντίθετη δικαστική του πεποίθηση, παραθέτοντας τα αποδεδειγμένα εκείνα πραγματικά περιστατικά, τα οποία αποκλείουν αυτά που οι πραγματογνώμονες θέτουν ως βάση της γνώμης τους. Διαφορετικά, αν δεν προκύπτει με βεβαιότητα, ότι το δικαστήριο έλαβε υπόψη του και το ιδιαίτερο αυτό αποδεικτικό μέσο, μη αρκούσης της αναφοράς στα έγγραφα, ιδρύεται ο ανωτέρω λόγος αναίρεσης για έλλειψη αιτιολογίας (Α.Π. 68/2017, Α.Π. 1458/2017). Σε κάθε άλλη περίπτωση και, ειδικότερα, επί ιδιωτικής πραγματογνωμοσύνης (απλής γνωμάτευσης ή γνωμοδότησης), τα πορίσματά τους εκτιμώνται ελευθέρως μαζί με τις άλλες αποδείξεις για τη διαμόρφωση της κρίσης του δικαστηρίου, ως απλά έγγραφα, οπότε δεν είναι αναγκαίο να μνημονεύονται ως ιδιαίτερα αποδεικτικά μέσα, ούτε απαιτείται ειδική αιτιολογία για τη μη αποδοχή τους (Α.Π.687/2022, Α.Π. 1310/2019, Α.Π. 290/2016). Επίσης, κατά το άρθρο 510 παρ. 1 στοιχ. Ε' του Κ.Ποιν.Δ., λόγο αναιρέσεως της αποφάσεως αποτελεί και η εσφαλμένη ερμηνεία ή εφαρμογή ουσιαστικής ποινικής διατάξεως. Εσφαλμένη ερμηνεία τέτοιας διατάξεως υπάρχει, όταν το Δικαστήριο αποδίδει σ' αυτήν διαφορετική έννοια από εκείνη που πραγματικά έχει, εσφαλμένη δε εφαρμογή συντρέχει, όταν το Δικαστήριο δεν υπήγαγε σωστά τα πραγματικά περιστατικά, που δέχθηκε ότι προέκυψαν από την αποδεικτική διαδικασία, στη διάταξη που εφάρμοσε. Περίπτωση εσφαλμένης εφαρμογής ουσιαστικής ποινικής διατάξεως υπάρχει και όταν η διάταξη αυτή παραβιάζεται εκ πλαγίου, πράγμα που συμβαίνει, όταν στο πόρισμα της αποφάσεως που περιλαμβάνεται στο συνδυασμό του διατακτικού με το σκεπτικό αυτής και ανάγεται στα στοιχεία και στην ταυτότητα του οικείου εγκλήματος, έχουν εμφιλοχωρήσει ασάφειες, αντιφάσεις ή λογικά κενά, με αποτέλεσμα να καθίσταται ανέφικτος ο έλεγχος της ορθής ή μη εφαρμογής του νόμου, οπότε η απόφαση δεν έχει νόμιμη βάση (Ολ.Α.Π.1/2020, Ολ.Α.Π.3/2008, Α.Π.756/2023, Α.Π.904/2022, Α.Π. 587/ 2020, Α.Π. 20/2019). Τέλος, κατά το άρθρο 510 παρ. 1 ΚΠΔ "Ως λόγοι για να αναιρεθεί η απόφαση μπορεί να προταθούν μόνο: Α) η απόλυτη ακυρότητα που συνέβη κατά τη διαδικασία στο ακροατήριο (άρθρο 171), Β) η σχετική ακυρότητα που συνέβη κατά τη διαδικασία στο ακροατήριο και δεν καλύφθηκε, καθώς και η κατά το άρθρο 172 παρ. 2 έλλειψη ακρόασης,..." Κατά δε τις διατάξεις του άρθρου 171 παρ. 1 περ. δ' και 2, "Απόλυτη ακυρότητα υπάρχει: 1. Αν δεν τηρηθούν οι διατάξεις που καθορίζουν: α)..., β)..., γ)..., δ) την εμφάνιση, την εκπροσώπηση και την υπεράσπιση του κατηγορουμένου ή του προσώπου στο οποίο αποδίδεται η πράξη κατά την προκαταρκτική εξέταση και την άσκηση των δικαιωμάτων που τους παρέχονται από τον νόμο, την Ευρωπαϊκή Σύμβαση για την προάσπιση των Δικαιωμάτων του Ανθρώπου και των Θεμελιωδών Ελευθεριών, το Διεθνές Σύμφωνο για τα Ατομικά και Πολιτικά Δικαιώματα και τον Χάρτη Θεμελιωδών Ελευθεριών της Ε.Ε. 2. Αν ο κατηγορούμενος ζήτησε να ασκήσει δικαίωμα που του παρέχεται από τον νόμο και το δικαστήριο του το αρνήθηκε ή παρέλειψε να αποφανθεί για την σχετική αίτηση". Τέτοιο δικαίωμα είναι και αυτό του κατηγορουμένου, ο οποίος κατά το άρθρο 362 παρ. 1 του ίδιου κώδικα υποβάλλει αίτημα αναγνώσεως εγγράφου που υπάρχει στο φάκελο της δικογραφίας ή που υποβλήθηκε κατά τη διάρκεια της αποδεικτικής διαδικασίας και μέχρι την κήρυξη από τον διευθύνοντα του πέρατος αυτής, κατ' άρθρο 366 ΚΠΔ. Η παραδοχή ή μη τέτοιου αιτήματος του κατηγορουμένου απόκειται στην κρίση του δικαστηρίου της ουσίας, το οποίο όμως οφείλει να απαντήσει στο αίτημα αυτό αιτιολογώντας την απόφασή του, άλλως αν αρνηθεί ή παραλείψει να αποφανθεί δημιουργείται έλλειψη ακροάσεως. Για να επέλθει όμως η από το άρθρο 171 παρ. 2 ΚΠΔ και 510 παρ. 1 στοιχ. Α` του ΚΠΔ για έλλειψη ακρόασης, απόλυτη ακυρότητα της διαδικασίας απαιτείται να υποβληθεί σαφές και ορισμένο αίτημα από τον κατηγορούμενο ή τον συνήγορο του και επί πλέον, σε περίπτωση μη αποδοχής τούτου από τον διευθύνοντα τη συζήτηση, άμεση προσφυγή τους σε ολόκληρο το δικαστήριο και απόρριψη παρά το νόμο υπό τούτου της προσφυγής ή παράλειψη του δικαστηρίου να αποφανθεί. (ΑΠ 1661/2022, ΑΠ 455/2022). Στην προκειμένη περίπτωση, όπως προκύπτει από το σκεπτικό της προσβαλλόμενης απόφασής του με αριθμό 41/2023, το Πενταμελές Εφετείο Αθηνών, μετά από συνεκτίμηση όλων των αποδεικτικών μέσων, τα οποία προσδιορίζονται κατ' είδος σ' αυτή (ένορκες καταθέσεις των μαρτύρων κατηγορίας και υπεράσπισης, ανάγνωση ενόρκων καταθέσεων απολειπομένων μαρτύρων κατ' άρθρο 363 Κ.Ποιν.Δ., εκθέσεις πραγματογνωμοσύνης και αυτοψίας, ανάγνωση πρακτικών εκκαλουμένης απόφασης, αναγνωσθέντα έγγραφα και απολογίες κατηγορουμένων) δέχθηκε, κατά την αναιρετικώς ανέλεγκτη περί τα πράγματα, κρίση του, ότι αποδείχθηκαν τα εξής: "Από τις ένορκες καταθέσεις των μαρτύρων κατηγορίας και υπεράσπισης αυτού του Δικαστηρίου, από τις αναφερόμενες αναγνωσθείσες στο ακροατήριο ένορκες καταθέσεις των μαρτύρων οι οποίοι εξετάσθηκαν στην προδικασία και των οποίων δεν ήταν δυνατή η εξέταση στο ακροατήριο, από την προσβαλλόμενη απόφαση και τα πρακτικά της πρωτοβάθμιας δίκης και τα έγγραφα, που αναγνώσθηκαν, από όλες τις εκθέσεις πραγματογνωμοσύνης και αυτοψίας που αναφέρονται στο αναγνωσθέντα έγγραφα, από τις απολογίες των κατηγορουμένων και από όλη γενικά τη διαδικασία αποδείχθηκαν τα ακόλουθα: Από τις 25/5/2014 και εφεξής εκδηλώθηκε και αναπτύχθηκε η δράση της οργάνωσης με την ονομασία "...", συνισταμένη σε επιθέσεις με πυροβόλα όπλα και χειροβομβίδες και με στόχους κτίρια και πρόσωπα. Για τις επιθέσεις αυτές η ως άνω οργάνωση αναλάμβανε κάθε φορά την ευθύνη με την ανάρτηση γραπτού κειμένου-προκήρυξης στο διαδικτυακό ιστότοπο "...". Ειδικότερα: Α) Στις 25-05-2014, περί ώρα 5:00'- 5:30' δύο άγνωστοι δράστες, μέλη της οργάνωσης "..." επιβαίνοντες σε μοτοσυκλέτα μεγάλου κυβισμού, τα στοιχεία της οποίας δεν κατέστη δυνατόν να διακριβωθούν, αφού προσέγγισαν, κινούμενοι επί της οδού Μαυρομιχάλη, τα κεντρικά γραφεία του κόμματος ΠΑΣΟΚ που βρίσκονται στην οδό Χαριλάου Τρικούπη αριθμ.50 στην Αθήνα, πυροβόλησαν δύο φορές με πολεμικό όπλο ..., διαμετρήματος (cal.) 7,62 mm προς τον δεύτερο και τρίτο όροφο της πίσω πλευράς του κτιρίου, που βλέπει προς την οδό Μαυρομιχάλη με αποτέλεσμα να προκαλέσουν υλικές ζημιές (οπές στον υαλοπίνακα και τον τοίχο του κτιρίου) και στη συνέχεια διέφυγαν με την προαναφερθείσα μηχανή με κατεύθυνση προς τη Λ. Αλεξάνδρας. Την ευθύνη για την ανωτέρω ενέργεια ανέλαβε η οργάνωση με την επωνυμία "..." με σχετικό κείμενο-προκήρυξη που αναρτήθηκε στις 3-7-2014 και ώρα 9.39' στο διαδικτυακό ιστότοπο "...". Στο κείμενο αυτό διαλαμβανόταν κατά τρόπο σαφή, λεπτομερή και συγκεκριμένο, η οργάνωση και η εκτέλεση της πιο πάνω πράξης, Β) Στις 31.07.2016 και περί ώρα 05:50' δύο άγνωστοι δράστες, μέλη της προαναφερόμενης οργάνωσης, επιβαίνοντες σε δίκυκλο, τύπου "παπί", σκούρου χρώματος με μπαγκαζιέρα, εκινούντο επί της οδού Σκουφά στην περιοχή του Κολωνακίου. Ο οδηγός φορούσε γκρι κράνος και σκουρόχρωμα ρούχα με ανακλαστικά, ενώ ο συνοδηγός (φορούσε) μαύρο κράνος και σκουρόχρωμα ρούχα, ήταν δε και οι δύο μέτριου αναστήματος. Όταν έφθασαν στη συμβολή της ως άνω οδού με την πλατεία Φιλικής Εταιρείας, αφού ο οδηγός ακινητοποίησε το δίκυκλο προσωρινά, ο συνοδηγός έβαλε δύο φορές με πολεμικό όπλο ..., διαμετρήματος (cal.) 7,62 mm κατά ευρισκόμενης επί της πλατείας Φιλικής Εταιρείας αρ.14 πολυκατοικίας, στον πέμπτο όροφο της οποίας στεγάζεται η πρεσβεία του Μεξικού, με αποτέλεσμα την πρόκληση φθορών και συγκεκριμένα οπών εξωτερικά σε υαλοπίνακα του τέταρτου ορόφου του κτιρίου και σε σημεία της εσωτερικής τοιχοποιίας αυτού, όπου στεγάζεται η χρηματιστηριακή εταιρεία "...", Στη συνέχεια, οι δράστες έκαναν αναστροφή και απομακρύνθηκαν με το δίκυκλο κινούμενοι αντίθετα στην οδό Σκουφά, κατευθύνθηκαν στην οδό Δημοκρίτου και στη συνέχεια στην οδό Στρατιωτικού Συνδέσμου με κατεύθυνση προς την οδό Λυκαβηττού και Χέρσωνος. Γ) Στις 10.11.2016 και περί ώρα 04:38' δύο άγνωστοι δράστες, μέλη της ίδιας οργάνωσης, που επέβαιναν σε δίκυκλη μοτοσυκλέτα, χρώματος μαύρου, μεσαίου κυβισμού, εργοστασίου κατασκευής Honda μοντέλο Transalp εκινούντο στην περιοχή του Κολωνακίου και διαδοχικά επί των οδών Σπευσίππου, Ηρακλείτου, Σόλωνος, αντίθετα στην Πινδάρου, Αλέξανδρου Σούτσου, Βουκουρεστίου, Ακαδημίας, Κανάρη, Μέρλιν και Λεωφόρου Βασιλίσσης Σοφίας, με κατεύθυνση προς την οδό Πανεπιστημίου. Όταν έφθασαν στον αριθμό 7 της ως άνω Λεωφόρου, όπου βρίσκεται το κτίριο στο οποίο στεγάζεται η Γαλλική Πρεσβεία, πλησίασαν στο ύψος του επί του πεζοδρομίου ευρισκόμενου αστυνομικού φυλακίου, εντός του οποίου βρισκόταν, εκτελώντας υπηρεσία φύλαξης, ο ειδικός φρουρός Δ. Κ. Εκεί, ο οδηγός μείωσε την ταχύτητα και, όταν ο ως άνω ειδικός φρουρός, θεωρώντας, λόγω της αμφίεσής τους, ότι επρόκειτο για συναδέλφους του, προσπάθησε να ανοίξει την πόρτα του φυλακίου για να τους μιλήσει, ο συνοδηγός της μοτοσυκλέτας έριξε προς το μέρος της πόρτας του φυλακίου, όπου βρισκόταν ο ειδικός φρουρός, μια χειροβομβίδα, η οποία κατέληξε στο πεζοδρόμιο, κοντά στην είσοδο του φυλακίου και εξεράγη. Από την έκρηξη που επακολούθησε, παρά τη σαφή ανθρωποκτόνο πρόθεση των δραστών, από τύχη δεν σκοτώθηκε ο ειδικός φρουρός, καθότι τη στιγμή της έκρηξης είχε μόλις ανοίξει την πόρτα του φυλακίου, η οποία κατά ένα μέρος τον προστάτευσε, με συνέπεια να τραυματιστεί από τα θραύσματα στα δάκτυλα του αριστερού ποδιού και να χωλαίνει καθώς και να υποστεί μικρού βαθμού βαρηκοΐα στο δεξιό αυτί. Επίσης, προκλήθηκαν μικρής έκτασης ζημιές στη μεταλλική περίφραξη και την πόρτα εισόδου της Πρεσβείας, καθώς και στην εξωτερική πλευρά του αστυνομικού φυλακίου, ενώ δημιουργήθηκε και κρατήρας διαστάσεων 0,85 Χ 0,40 μ. και βάθος 0,20 μ. περίπου. Στη συνέχεια,οι δράστες διέφυγαν αναπτύσσοντας ταχύτητα προς την οδό Πανεπιστημίου κινούμενοι στην περιοχή του Κολωνακίου (Πανεπιστημίου, Κριεζώτου, Ακαδημίας, Πινδάρου, Σόλωνος, Δημοκρίτου, Χέρσωνος, Δημάκη, Οίτης και του αρχικού τμήματος της οδού Δαφνομήλης). Την ευθύνη για τις ανωτέρω, υπό στ. Β' και Γ', ενέργειες, ανέλαβε η οργάνωση με την επωνυμία "..." με σχετικό κείμενο-προκήρυξη που αναρτήθηκε στις 14.11.2016 και περί ώρα 20.46' στο διαδικτυακό ιστότοπο "..." και στο οποίο διαλαμβανόταν κατά τρόπο σαφή, λεπτομερή και συγκεκριμένο, η οργάνωση και η εκτέλεση των πιο πάνω πράξεων. Δ) Στις 10.01.2017 και περί ώρα 06:25' άγνωστος δράστης, μέλος της ίδιας οργάνωσης, πραγματοποίησε ένοπλη επίθεση με πολεμικό όπλο ..., διαμετρήματος (cal.) 7,62 mm κατά της διμοιρίας Υ.Α.Τ. (Α-526) που εκτελούσε υπηρεσία φύλαξης των κεντρικών γραφείων του ΠΑΣΟΚ επί της οδού Χαριλάου Τρικούπη αρ.50. Ο δράστης, αφού κινήθηκε πεζός από την οδό Αραχώβης προς την οδό Χαριλάου Τρικούπη, ευρισκόμενος επί του πεζοδρομίου της τελευταίας στη συμβολή της με την πρώτη, πήρε θέση πίσω από υφιστάμενη κολώνα, έριξε τρεις βολές από απόσταση 61 περίπου μέτρων, δύο προς τον εμπρόσθιο ανεμοθώρακα του ως άνω υπηρεσιακού λεωφορείου, με στόχευση τον ειδικό φρουρό Σταμάτιο Κωστάκο, τη στιγμή που αυτός βρισκόταν όρθιος εντός του οχήματος κοντά στη θέση του οδηγού και μια με κατεύθυνση προς παρακείμενη κάβα ποτών στο 384 σημείο της συμβολής των οδών Χαριλάου Τρικούπη και Βαλτετσίου, όπου βρίσκονταν όρθιοι τρεις αστυνομικοί της διμοιρίας (Γ. Κ., Ε. Γ. και Ά. Τ.) με σκοπό να τους πλήξει, έχοντας σαφή ανθρωποκτόνο πρόθεση, ενώ στη συνέχεια διέφυγε τρέχοντας προς την οδό Αραχώβης με κατεύθυνση προς την οδό Ζωοδόχου Πηγής. Από τις βολές δημιουργήθηκαν δύο οπές στον ανεμοθώρακα του λεωφορείου και τραυματίστηκε ο Σ. Κ., ο οποίος υπέστη θλαστική εκχύμωση μήκους 1,5 εκατοστών στο ύψος του δεξιού πλευρικού τόξου και θλαστική εκχύμωση μετά τραύματος μήκους 2 εκατοστών στην οπίσθια επιφάνεια στο άνω τριτημόριο του αριστερού μηρού και διακομίσθηκε στο 401 Γ.Σ.Ν.Α., ενώ η τρίτη βολή προς τους ανωτέρω τρεις αστυνομικούς από τύχη δεν τους έπληξε, καταλήγοντας στην πρόσοψη της προαναφερθείσας κάβας ποτών. Από το σημείο της επίθεσης περισυνελέγησαν τρεις κάλυκες (από το σημείο βολής), ένας πυρήνας βολίδας όπλου από το εσωτερικό του λεωφορείου και τρία μεταλλικά θραύσματα βολίδας έξω από αυτό. Ο δράστης της πιο πάνω επίθεσης χρησιμοποίησε για την προσέγγιση και τη διαφυγή του ΙΧΕ αυτοκίνητο εργοστασίου κατασκευής Nissan, μοντέλο Sunny, χρώματος λευκού, το οποίο εθεάθη λίγο πριν την επίθεση στην οδό Αραχώβης και προφανώς το οδηγούσε άλλος δράστης, μέλος κι αυτός της οργάνωσης. Ε) Στις 06.11.2017 και περί ώρα 19:35' άγνωστος δράστης, μέλος της άνω οργάνωσης, ευρισκόμενος στη συμβολή των οδών Διδότου και Ζωοδόχου Πηγής στην Αθήνα έβαλε από απόσταση 60 περίπου μέτρων με πολεμικό όπλο ..., διαμετρήματος (cal.) 7,62 mm κατά της διμοιρίας της Υ.Α.Τ.(...) που εκτελούσε υπηρεσία φύλαξης των κεντρικών γραφείων του ΠΑΣΟΚ επί της οδού Χαριλάου Τρικούπη αρ.50, ΠΑΣΟΚ, ρίχνοντας συγκεκριμένα τέσσερις βολές, με σαφή ανθρωποκτόνο πρόθεση κατά των αστυνομικών Γ. Π. και Ε. Μ., που ανήκαν στην πιο πάνω διμοιρία. Οι τελευταίοι, κατά τη στιγμή που δέχθηκαν την επίθεση, βρίσκονταν, εκτελώντας χρέη σκοπού, όρθιοι επί του πεζοδρομίου στη συμβολή των οδών Χαριλάου Τρικούπη και Διδότου, σε σημείο που υπάρχει επί του πεζοδρομίου κατά σειρά από το σημείο βολής κολώνα φωτεινού σηματοδότη, κολώνα ρυθμιστικής πινακίδας σήμανσης και δέντρο. Οι αστυνομικοί αυτοί, οι οποίοι βρίσκονταν μεταξύ του στύλου της πινακίδας σήμανσης και του δένδρου από τύχη δεν επλήγησαν από τις βολές. Την ευθύνη για τις ανωτέρω, υπό στ, Δ' και Ε', ενέργειες, ανέλαβε η οργάνωση με την επωνυμία "..." με σχετικό κείμενο-προκήρυξη που αναρτήθηκε στις 15.11.2017 και περί ώρα 02.32' στο διαδικτυακό ιστότοπο "..." και στο οποίο διαλαμβανόταν κατά τρόπο σαφή, λεπτομερή και συγκεκριμένο, η οργάνωση και η εκτέλεση των πιο πάνω πράξεων. Όλες οι ανωτέρω αξιόποινες πράξεις έχουν το χαρακτήρα τρομοκρατικών ενεργειών, κατά την έννοια του άρθρου 187Α παρ. 1 του ΠΚ, και τούτο διότι, λόγω των επιλεγέντων στόχων, της απολύτως μυστικής και συνωμοτικής προετοιμασίας τους, αλλά και της σοβαρότητάς τους και των χρησιμοποιηθέντων για την υλοποίησή τους μέσων, μπορούσαν, αντικειμενικά, να βλάψουν σοβαρά την Χώρα, προκαλώντας σ' αυτή είτε διαταραχή των διεθνών σχέσεων της είτε σοβαρή οικονομική βλάβη με την μείωση του τουρισμού ή άλλων επενδύσεων, συνεπεία του κλίματος φόβου και ανασφάλειας που δημιουργούν σε ένα πληθυσμό τέτοιου είδους γεγονότα, αλλά και την δημιουργία υποχρέωσης για αποζημίωση εκείνων (εγχώριων ή ξένων) τα συμφέροντα των οποίων θα θίγονταν. Περαιτέρω, αφορμή για την απόδοση κατηγοριών σε βάρος των κατηγορουμένων για τη συμμετοχή τους, μεταξύ άλλων, στις ανωτέρω, σχετιζόμενες με τη δράση της προαναφερόμενης οργάνωσης αξιόποινες πράξεις και την καταδίκη τους γι' αυτές με την εκκαλούμενη απόφαση, υπήρξε το συμβάν της 21-10-2019, το οποίο έλαβε χώρα στον Χολαργό Αττικής. Ειδικότερα, στις 21-10- 2019 και περί ώρα 22.50' δύο δράστες επιβαίνοντες στη με αριθμό κυκλοφορίας ... δίκυκλη μοτοσυκλέτα, εργοστασίου κατασκευής HONDA, η οποία όπως διαπιστώθηκε στη συνέχεια είχε κλαπεί στις 11-10-19 από την κατοχή του Γ. Λ., προσέγγισαν το ευρισκόμενο επί της οδού 17ης Νοέμβρη 13 στον Χολαργό Αττικής κατάστημα ψυχαγωγικών - τεχνικών παιγνίων "...", στάθμευσαν έξω από την ανοιχτή θύρα εισόδου και αποβιβάστηκαν από τη μηχανή. Ο ένας από τους δύο, ο οποίος φορούσε κράνος μοτοσικλετιστή, μπουφάν, παντελόνι- παπούτσια και γάντια χρώματος μαύρου, κρατούσε στα χέρια του ένα μακρύκανο πολεμικό τυφέκιο (...), ενώ στην πλάτη του έφερε σακίδιο, από το οποίο εξερχόταν τμήμα αντικειμένου που προσομοίαζε με πολιορκητικό κριό που χρησιμοποιείται για τη θραύση- άνοιγμα θυρών, στάθηκε στην είσοδο του καταστήματος και κατόπτευε την γύρω περιοχή. Ο έτερος δράστης φορούσε κράνος μοτοσικλετιστή και κουκούλα χρώματος μαύρου, μπουφάν χρώματος γκρι, παντελόνι χρώματος άσπρου, παπούτσια ανοιχτού χρώματος, γάντια χρώματος μαύρου και έφερε στον ώμο "χιαστί" μία τσάντα χρώματος μαύρου. Ο τελευταίος εισήλθε από την ανοιχτή θύρα εντός του καταστήματος, κινήθηκε πίσω από τον πάγκο, άνοιξε την πόρτα του ειδικού χώρου "..." με κλειδί που υπήρχε πάνω σ' αυτήν και εισήλθε στον εν λόγω χώρο, χωρίς να προκύψουν οι εκεί ενέργειές του. Όταν εξήλθε, άνοιξε την ταμειακή μηχανή με κλειδί που υπήρχε πάνω σ' αυτήν, αφαίρεσε από ταμείο το χρηματικό ποσό των 1.905 ευρώ, το οποίο τοποθέτησε στην τσάντα του, εισήλθε και πάλι, στον ως άνω ειδικό χώρο αφαίρεσε ένα χρηματοκιβώτιο, που υπήρχε εντός αυτού, και κατευθύνθηκε προς την έξοδο του καταστήματος. Η Α. Κ. υπάλληλος του εν λόγω καταστήματος, ελάχιστο χρόνο πριν από την άφιξη των δραστών, περί ώρα 22.49' είχε εξέλθει από αυτό και είχε μεταβεί στο παρακείμενο σούπερ "ΟΚ", αφήνοντας την πόρτα του ανοιχτή. Μόλις βγήκε από το σούπερ μάρκετ για να επιστρέψει στο κατάστημα, είδε τους δύο δράστες με το μεγάλων διαστάσεων πολεμικό όπλο, γεγονός που της προκάλεσε τρόμο και έτσι εισήλθε εκ νέου σε αυτό (σούπερ μάρκετ), ενώ δύο πελάτες του "...", που έπαιζαν σε ψυχαγωγικά μηχανήματα ευρισκόμενα σε διπλανό διαχωρισμένο χώρο. δεν ήρθαν σε επαφή με τους δράστες, ούτε αντιλήφθηκαν ο,τιδήποτε από τα εκεί διαδραματισθέντα. Μετά την αφαίρεση των χρημάτων από το ταμείο και του χρηματοκιβωτίου από τον ένα δράστη ο άλλος, που κρατούσε το ... και εν τω μεταξύ είχε και αυτός εισέλθει στο κατάστημα, ενώ εξερχόταν απ' αυτό και τον ακολουθούσε ο συνεργός του, προσπάθησε να του δώσει το όπλο, πλην όμως αυτό εκπυρσοκρότησε, και η βολίδα του θρυμμάτισε τη γυάλινη πόρτα του καταστήματος και τραυμάτισε το σύνεργό του στο αριστερό του πόδι. Στη συνέχεια, περί ώρα 22.52' οι δύο δράστες, αφού εγκατέλειψαν το χρηματοκιβώτιο, που δεν περιείχε χρήματα, στην είσοδο του καταστήματος, επιβιβάστηκαν στην μοτοσυκλέτα και αποχώρησαν. Τα παραπάνω γεγονότα από το χρονικό σημείο της εξόδου της υπαλλήλου, της άφιξης των δραστών στο κατάστημα μέχρι και τη στιγμή της αποχώρησής τους καταγράφηκαν σε βιντεοληπτικό υλικό από το κλειστό κύκλωμα καμερών ασφαλείας του καταστήματος και αναλυτικά αναφέρονται στην από 23-10-2019 έκθεση ανάλυσης συλλεχθέντος βιντεοληπτικού υλικού, που αναγνώσθηκε. Μετά την αποχώρησή τους από το ως άνω κατάστημα οι δράστες κατευθύνθηκαν προς παρακείμενο, ευρισκόμενο στη συμβολή των οδών Θεμιστοκλέους και Τήνου αλσύλιο, όπου στάθμευσαν τη μοτοσυκλέτα και στη συνέχεια, ο τραυματισμένος δράστης που δεν μπορούσε να μετακινηθεί παρέμεινε στο σημείο, ο δε έτερος κατευθύνθηκε προς το ευρισκόμενο σε απόσταση 150-200 μ. διαμέρισμα του τρίτου κατηγορούμενου Δ. Μ., και δη στον 4° όροφο της επί της οδού 17ης Νοέμβρη, αριθμ. 57 πολυκατοικίας. Αμέσως μετά ο τρίτος κατηγορούμενος μετέβη μαζί με τον έτερο δράστη στο σημείο που βρισκόταν ο τραυματισμένος δράστης και διαπιστώνοντας ότι αυτός δεν μπορούσε να μετακινηθεί περπατώντας, επέστρεψε στο σπίτι του, επιβιβάστηκε στο υπ' αριθμ. κυκλοφορίας ... ΙΧΕ αυτοκίνητό του, μετέβη και πάλι στο σημείο που βρισκόταν ο τραυματισμένος και με τη βοήθεια του έτερου δράστη τον έβαλαν στο αυτοκίνητο και τον μετέφεραν στο σπίτι του, σε δωμάτιο του οποίου άφησαν και τα δύο σακίδια πλάτης που είχαν μαζί τους, στο ένα από τα οποία βρισκόταν και το πολεμικό τυφέκιο. Περί ώρα 23.00' της ίδιας ημέρας (21-10-19), αστυνομικοί της ομάδας ΔΙΑΣ, κατόπιν σχετικών αναζητήσεων, εντόπισαν εντός του ανωτέρω αλσυλίου την ανωτέρω δίκυκλη μοτοσυκλέτα (ο τραυματισμένος δράστης είχε ήδη απομακρυνθεί), Κατά την αυτοψία που διενήργησαν αστυνομικοί της Δ/νσης Ασφάλειας Αττικής/Τμήμα Εγκλημάτων κατά Ιδιοκτησίας, με τη συνδρομή ειδικών της Δ/νσης Εγκληματολογικών Ερευνών (ΔΕΕ) της Ελληνικής Αστυνομίας (ΕΛΑΣ), εντοπίστηκαν κηλίδες αίματος στη μπαγκαζιέρα και στο αριστερό παπάκι συνεπιβάτη της μοτοσυκλέτας, καθώς επίσης κατά μήκος των οδών Θεμιστοκλέους (μέχρι τον ο,α. 11) και Τήνου (μέχρι τον ο.α, 12-14) στο Χολαργό. Επίσης, βρέθηκαν στο χώρο εισόδου του καταστήματος δύο (2) τμήματα παραμορφωμένης βολίδας πυροβόλου όπλου, ένα χρηματοκιβώτιο, καθώς και καστανέρυθρες κηλίδες (αίμα). Σύμφωνα με τη με αριθμό 3022/39/1/19/724/23-10-2019 Αναφορά Αποτελεσμάτων Αναζήτησης στο Εθνικό Αρχείο Δεδομένων Γενετικών Τύπων της ΔΕΕ της ΕΛΑΣ, ο γενετικός τύπος του δεύτερου κατηγορούμενου, Δ. Χ., ταυτίζεται με το γενετικό τύπο ατόμου που προσδιορίστηκε κατά την εξέταση των καστανέρυθρων κηλίδων στο πίσω αριστερό πατάκι συνεπιβάτη και στην αποκολλημένη μπαγκαζιέρα της μοτοσυκλέτας, στο πεζοδρόμιο της συμβολής των οδών Θεμιστοκλέους και Τήνου, καθώς και στο πεζοδρόμιο της οδού 17ης Νοέμβρη 13, στον Χολαργό. Ο δεύτερος κατηγορούμενος αποδέχεται ότι συμμετείχε στην άνω πράξη και ότι ήταν αυτός που τραυματίστηκε. ..... ο πρώτος κατηγορούμενος είπε αρχικά στην Α. Ε. ότι ένας φίλος του είχε τραυματιστεί σε τροχαίο και στη συνέχεια, σε επίμονες διευκρινιστικές ερωτήσεις της, αναγκάστηκε να της αναφέρει ότι ο εν λόγω φίλος του είχε αυτοπυροβοληθεί και επομένως δεν μπορούσε να μεταβεί για περίθαλψη σε νοσοκομείο. Μετά ταύτα, η Α. Ε. αφενός μεν επειδή είχε εφημερία αφετέρου δε και κατά κύριο λόγο επειδή έμαθε την αιτία τραυματισμού, ότι δηλαδή το πρόσωπο που χρειαζόταν περίθαλψη είχε αυτοπυροβοληθεί στο πόδι, αρνήθηκε, παρά τις επίμονες πιέσεις του πρώτου κατηγορούμενου, να μεταβεί στο σπίτι που βρισκόταν ο τραυματισμένος, προκειμένου να επιμεληθεί του τραύματος του και αρκέστηκε να του δώσει ιατρικές οδηγίες, ιατρικά υλικά για περιποίηση τραύματος, όπως γάζες, ελαστικούς επιδέσμους κ.λ.π, και να γράψει σε χαρτί κάποια φάρμακα (Flagyl, Dalacin και αντιτετανικό ορό) για την αντιμετώπιση του τραύματος. Μετά ταύτα, περί ώρα 02.53' ο πρώτος κατηγορούμενος μαζί με την Φ. Λ. εξήλθαν από το νοσοκομείο, μετέβησαν αρχικά σε εφημερεύον επί της Λεωφόρου Κηφισίας, αριθμ. 182 στο Χαλάνδρι φαρμακείο και, αφού η Φ. Λ. αγόρασε απ' αυτό τα φάρμακα και υλικά, που είχε γράψει η Α. Ε., μετέβησαν, με την καθοδήγηση του δεύτερου κατηγορούμενου, όσον αφορά τη διαδρομή που πρέπει να ακολουθηθεί, καθόσον η ίδια δεν τη γνώριζε, στην πολυκατοικία που βρίσκεται το διαμέρισμα του τρίτου κατηγορούμενου στον Χολαργό. Όταν έφθασαν στο Χολαργό, ο πρώτος κατηγορούμενος περιποιήθηκε το τραύμα του δεύτερου, με τα υλικά που είχε φέρει μαζί του, επειδή όμως χρειαζόταν οπωσδήποτε νοσοκομειακή περίθαλψη η Φ. Λ. ανέλαβε να τον μεταφέρει με το αυτοκίνητό της στο Σισμανόγλειο, όπως και έγινε, αφού προηγουμένως πέρασαν από το σπίτι της και τον προμήθευσε με ένα ζεύγος πατερίτσες για να διευκολύνει την κίνησή του. Όταν περί ώρα 06.15' έφθασαν στο νοσοκομείο, τον άφησε στην είσοδο και αυτή αποχώρησε. Από κάμερες καταστημάτων της περιοχής έχει καταγραφεί τόσο η άφιξη του πιο πάνω αυτοκινήτου που οδηγούσε η Φ. Λ. όσο και ο δεύτερος κατηγορούμενος να κινείται πεζός με πατερίτσες και αργό ρυθμό, στηριζόμενος στο δεξιό του πόδι με κατεύθυνση προς την είσοδο του νοσοκομείου. Αυτός, ενώ αρχικά επέμενε να τον δει η Α. Ε., μέχρι η τελευταία να κατέβει στο χώρο υποδοχής του νοσοκομείου, επιβιβάστηκε σε ταξί και αποχώρησε προς άγνωστη κατεύθυνση. Κατά το χρονικό διάστημα που η Φ. Λ. μετέφερε στο νοσοκομείο το δεύτερο κατηγορούμενο ο τρίτος κατηγορούμενος μαζί με τον έτερο δράστη της κλοπής στον ΟΠΑΠ, μετέβησαν με το υπ' αριθμ. κυκλοφορίας ... ΙΧΕ αυτοκίνητο ιδιοκτησίας του τρίτου στην οδό ... 56-58-60, στην Κυψέλη, όπου από διαμέρισμα-γκαρσονιέρα έκτου ορόφου, ιδιοκτησίας του Γ. Σ., (προσώπου άσχετου με τον συνεπώνυμο πρώτο κατηγορούμενο) το οποίο το καλοκαίρι του έτους 2016 είχε νοικιάσει προφορικά ο δεύτερος κατηγορούμενος, εμφανισθείς ως φοιτητής με το όνομα Δ. Β. Εισήλθαν στο διαμέρισμα με κλειδιά που στη συνέχεια βρέθηκαν και κατασχέθηκαν στο διαμέρισμα του τρίτου κατηγορουμένου και από εκεί παρέλαβαν έξι (6) μεγάλα σακίδια και πέντε (5) μεγάλες μαύρες πλαστικές σακούλες, με όπλα, πολεμικά τυφέκια, μέρη όπλων και εκρηκτικών μηχανισμών καθώς και άλλα αντικείμενα, τα οποία μετέφεραν στο αυτοκίνητο και ακολούθως στην οικία του τρίτου κατηγορούμενου στο Χολαργό. Από κάμερες ξενοδοχείου που βρίσκεται στην περιοχή του Ψυρρή επί της οδού Αισχύλου αριθμ, 25 και καταστήματος που βρίσκεται στο ύψος αριθμ. 31 της ίδιας οδού, ο πρώτος κατηγορούμενος καταγράφεται, περί ώρα 23:53' της 21-10-2019 να κινείται πεζός, φορώντας μπλούζα χρώματος πορτοκαλί, παντελόνι χρώματος μαύρου και σκουρόχρωμα παπούτσια, στην άνω οδό με κατεύθυνση προς το σπίτι του, στο ύψος του αριθμού 21 αυτής. Λίγα λεπτά αργότερα, περί ώρα. 00.04' της 22ης-10-2019 καταγράφεται να κινείται και πάλι πεζός, φορώντας τα ίδια ρούχα, επί της οδού Αισχύλου με κατεύθυνση προς την οδό Ευρυπίδου, να απορρίπτει ένα άγνωστο αντικείμενο σε κάδο απορριμάτων που βρίσκεται στον αριθμό 35 της ίδιας οδού και ακολούθως να επιστρέφει προς την αντίθετη κατεύθυνση δηλαδή προς το σπίτι του. Σύμφωνα με τη με αριθμό πρωτ. 3022/39/1/20/441 από 10-9-2020 Αναφορά Αποτελεσμάτων Αναζήτησης στο Εθνικό Αρχείο Δεδομένων Γενετικών Τύπων της ΔΕΕ της ΕΛΑΣ και τη με αριθμό πρωτ. 3022/39/1/773 από 13-11-2019 Αναφορά Αποτελεσμάτων Αναζήτησης στο Εθνικό Αρχείο Δεδομένων Γενετικών Τύπων της ΔΕΕ της ΕΛΑΣ, οι οποίες, κατά το μέρος που εδώ ενδιαφέρει, βασίστηκαν στη με αριθμό πρωτ. 3022/9/19/441-ε από 23-10-2019 έκθεση εργαστηριακής πραγματογνωμοσύνης του Τμήματος Ανάλυσης Βιολογικών Υλικών της Υποδιεύθυνσης Βιολογικών και Βιοχημικών Εξετάσεων και Αναλύσεων, ......και σύμφωνα με τις καταθέσεις των αστυνομικών Κ. Σ. και Γ. Γ., στις 23 και 25-10-19, ότι έγιναν ανώνυμες τηλεφωνικές κλήσεις στο τηλέφωνο καταγγελιών του Τμήματος Επιχειρήσεων κι Ειδικών Ελέγχων της ΔΑΕΕΒ, στις οποίες το άγνωστο άτομο ανέφερε μεταξύ άλλων, στη μεν πρώτη ότι οι δύο πρώτοι κατηγορούμενοι έκαναν τη ληστεία στον ΟΠΑΠ, είναι σύντροφοι και κρύβουν στα σπίτια τους όπλα και εκρηκτικά, στη δε δεύτερη ότι πρωινές ώρες της 22-10- 2019 έξω από το Σισμανόγλειο στο Μαρούσι, έναν άνδρας σοβαρά τραυματισμένος στο αριστερό του πόδι, το οποίο ήταν πρόχειρα δεμένο και με αίματα, κινιόταν με πατερίτσες, ...και αφού ταυτοποιήθηκε ο γενετικός τύπος του δεύτερου κατηγορούμενου στις κυανέρυθρες κηλίδες που προαναφέρθηκαν, σχηματίστηκε δικογραφία αρχικά μόνον σε βάρος του και εκδόθηκε το υπ' αριθμ. 10/24-10-2019 ένταλμα σύλληψης..... Ο δεύτερος κατηγορούμενος συνελήφθη στις 9-8-2021 στη Θεσσαλονίκη, κατόπιν διάπραξης ληστείας στο κατάστημα της ΑLΡΗΑ ΒΑΝΚ στην περιοχή Πεύκα. Στις νομότυπες κατ' οίκον έρευνες που έγιναν μετά τη σύλληψη των 1ου και 3ου κατηγορουμένων, βρέθηκαν και κατασχέθηκαν όπλα και μέρη όπλων, εκρηκτικές ύλες, εκρηκτικοί μηχανισμοί και μέρη μηχανισμών και συγκεκριμένα: I. Στο διαμέρισμα τέταρτου ορόφου πολυκατοικίας επί της οδού 17ης Νοέμβρη αρ. 57, ιδιοκτησίας του τρίτου κατηγορούμενου, βρέθηκαν: Α) τέσσερα (4) πολεμικά τυφέκια τύπου "Κalashnikov", από τα οποία ένα με εγχάρακτες ενδείξεις "..." στη μία πλευρά και ..., ..., στην άλλη, με προσαρμοσμένη ξιφολόγχη και προσαρμοσμένο μεταλλικό γεμιστήρα με είκοσι οκτώ (28) φυσίγγια διαμετρήματος 7,62 mm, και μάλιστα ένα με ξύλινη πιστολοειδή λαβή, ξύλινο κοντάκιο και υποφυλακτήρα χρώματος μαύρου, το οποίο έφερε προσαρμοσμένη συσκευή κατάδειξης στόχου χρώματος μαύρου, περασμένο μαύρο κορδόνι, επικάλυμμα κλείστρου με τον αριθμό "..." και μία μεταλλική γεμιστήρα κενή φυσιγγίων, ένα με ξύλινη πιστολοειδή λαβή, ξύλινο υποφυλακτήρα και πτυσσόμενο μεταλλικό κοντάκιο, το οποίο έφερε την εγχάρακτη ένδειξη "..." και προσαρμοσμένη μία μεταλλική γεμιστήρα κενή, φέρουσα ραβδώσεις, ένα με ξύλινη πιστολοειδή λαβή και ξύλινο υποφυλακτήρα, το οποίο έφερε στο κύριο σώμα του την εγχάρακτη ένδειξη "...", στην κάνη αναδιπλούμενη προσαρμοσμένη ξιφολόγχη. -ένα (1) πολεμικό τυφέκιο άνευ γεμιστήρα, χρώματος μαύρου, με ξύλινη πιστολοειδή λαβή και χειρολαβή στήριξης χρώματος γκρι με προσαρμοσμένο τεμάχιο "σκρατς" χρώματος μαύρου, το οποίο έφερε πτυσσόμενο κοντάκιο χρώματος μαύρου με την ένδειξη "...", στο κύριο σώμα του την ένδειξη "..." και στο επικάλυμμα του κλείστρου του τον αριθμό "...". -ένα (1) υποπολυβόλο με εγχάρακτες στο σώμα του ενδείξεις "..." και "...", την εγχάρακτη στην κάνη ένδειξη ... και προσαρμοσμένη μία ... (1) μεταλλική γεμιστήρα κενή περιεχομένου με την εγχάρακτη ένδειξη "1", -ένα (1) πιστόλι χειρός με εμφανή ίχνη οξείδωσης, -ένα (1} πιστόλι χειρός χρώματος μαύρου με ξύλινη πιστολοειδή λαβή και προσαρμοσμένη μία {1} μεταλλική γεμιστήρα, χρώματος μαύρου, που περιείχε φυσίγγια), -ένα (1) πυροβόλο όπλο - πιστόλι με κύριο χρώμα το ασημί και λαβή τε- υπήρχε η ένδειξη "...", ενώ σε έτερο τμήμα του υπήρχε η ένδειξη "..." και σε έτερο τμήμα η ένδειξη "...", μετά του γεμιστήρα αυτού χρώματος μαύρε, κενού περιεχομένου, -μία (1) μεταλλική γεμιστήρα φέρουσα ραβδώσεις και υπολείμματα ταινίας στη μία όψη, άνευ φυσιγγίων, -ένα (1) κύριο σώμα - κέλυφος χειροβομβίδας, στον πυθμένα της οποίας φέρει την, μεταξύ των άλλων, έντυπη ένδειξη "88 - 3", -ένα (1) κύριο σώμα - κέλυφος επιθετικής χειροβομβίδας, φέρον την μεταξύ των άλλων ανάγλυφη ένδειξη "...", -ένα (1) κύριο σώμα - κέλυφος αμυντικής χειροβομβίδας, φέρουσας στον πυθμένα της, μεταξύ των άλλων, την έντυπη ένδειξη "88 - 3", -μία (1) χειροβομβίδα πράσινου χρώματος, η οποία στον μοχλό απελευθέρωσης έφερε, μεταξύ άλλων, τις εγχάρακτες ενδείξεις "3" και "89" και την χειρόγραφη ένδειξη "31", -μία (1) μεταλλική γεμιστήρα φέρουσα ραβδώσεις, κενή περιεχομένου και άνευ φυσιγγίων, -μια (1) μεταλλική γεμιστήρα χρώματος μαύρου - ασημί, άνευ φυσιγγίων, η οποία έφερε στην μία της πλευρά, μεταξύ άλλων, την εγχάρακτη ένδειξη "8", -μία (1} μεταλλική γεμιστήρα φέρουσα ραβδώσεις και εμφανή ίχνη οξείδωσης, άνευ φυσιγγίων, -μία (1) μεταλλική γεμιστήρα φέρουσα ραβδώσεις με είκοσι οκτώ (28) φυσίγγια, διαμετρήματος 7,62 mm, -μία (1) μεταλλική κάνη όπλου με εγχάρακτη την ένδειξη "...", -τρεις (3) ξύλινοι υποφυλακτήρες του αυτού μεγέθους, ένας (1) μικρότερου μεγέθους και δύο (2) ξύλινα τμήματα υποφυλακτήρα, -ένας (1) υποφυλακτήρα όπλου χρώματος μαύρου, ο οποίος έφερε μεταξύ άλλων τις ενδείξεις "R" και "1", -ένα (1) μέρος πυροβόλου όπλου με εγχάρακτη στο κύριο μέρος του την ένδειξη "...", -ένας (1) κάλυκας με εγχάρακτες μεταξύ άλλων ενδείξεις πυθμενίου "...", "..." και "...", -ένας (1) κάλυκας με εγχάρακτες μεταξύ άλλων ενδείξεις πυθμενίου "..." και "...", -ένας (1) κάλυκας με εγχάρακτες ενδείξεις πυθμενίου "10" και "85", -δύο (2) φυσίγγια της εκρηκτικής ύλης ζελατοδυναμίτιδας, -τεμάχιο ζελατοδυναμίτιδας, η οποία έφερε οπή στην μία της πλευρά, -ένα (1) τεμάχιο της εκρηκτικής ύλης ΤΝΤ, χρώματος κεραμίδι, -δύο (2) πλήρεις πυροδοτικούς μηχανισμούς χειροβομβίδας, -τέσσερις (4) κοινοί πυροκροτητές, -ένας (1) κοινός πυροκροτητής με προσαρμοσμένο βραδύκαυστο παραγωγό σχοινί χρώματος μπεζ, τυλιγμένο σε κουλούρα, -ένας (1) πυροκροτητής ο οποίος έφερε προσαρμοσμένα δύο (2) πολύκλωνα καλώδια με/πλαστική επικάλυψη χρώματος λευκού, καθώς και τεμάχιο μονωτικής ταινίας χρώματος γκρι, -πέντε (5) ηλεκτρικοί πυροκροτητές, φέροντες έκαστος ένα τεμάχιο μονόκλωνου καλωδίου με πλαστική επικάλυψη χρώματος πράσινου, καθώς και ένα τεμάχιο μονόκλωνου καλωδίου με πλαστική επικάλυψη χρώματος λευκού, -ένας (1) πυροκροτητής που έφερε προσαρμοσμένο τεμάχιο μονόκλωνου καλωδίου με πλαστική επικάλυψη χρώματος κίτρινου και ένα (1) τεμάχιο μονόκλωνου καλωδίου με πλαστική επικάλυψη χρώματος κόκκινου, -πέντε (5) πυροκροτητές από τους οποίους: οι τρεις (3) ήταν ηλεκτρικοί και περιτυλιγμένοι με τεμάχιο αλουμινόχαρτου, φέροντες έκαστος προσαρμοσμένα από δύο (2) τεμάχια μονόκλωνων καλωδίων, ο τέταρτος ήταν ενός κοινός πυροκροτητής και ο πέμπτος ήταν ενός πυροκροτητής με περιτυλιγμένη στην κεφαλή του, τεμάχιο αλουμινόχαρτου και προσαρμοσμένα σε αυτόν (2) τεμάχια μονόκλωνων καλωδίων, -ποσότητα εκρηκτικής κοκκώδους ουσίας χρώματος μπεζ, εντός νάιλον συσκευασίας. Σύμφωνα με την 3022/13/33755-γ'/13-11-2017 έκθεση εργαστηριακής πραγματογνωμοσύνης και τα από 7-11-2017 και 9-11- 2017 ενημερωτικά σημειώματα της Διεύθυνσης Εγκληματολογικών Ερευνών: α) η βολίδα από την οποία προερχόταν το πειστήριο θραύσμα που βρέθηκε στο χώρο διάπραξης της κλοπής στον ΟΠΑΠ, είχε βληθεί από την κάνη του με αριθμό ... πολεμικού τυφεκίου (...) που βρέθηκε στο άνω διαμέρισμα, ενώ από το με αρ. 417... πολεμικό τυφέκιο, που επίσης βρέθηκε εκεί, είχαν πυροδοτηθεί οκτώ συνολικά κάλυκες και βολίδες, από τις οποίες προέρχονταν τα έξι συνολικά πειστήρια θραύσματα που σχετίζονταν με τις ένοπλες επιθέσεις της άνω οργάνωσης στα γραφεία του ΠΑΣΟΚ (25-5-14), στην Πρεσβεία Μεξικού (31-7-16) και σε βάρος των δύο διμοιριών (6-11-2017) και β) ο τύπος των άνω ευρεθέντων χειροβομβίδων ταυτίζεται με τον τύπο της χειροβομβίδας που χρησιμοποιήθηκε στην επίθεση της προαναφερόμενης Οργάνωσης στη Γαλλική Πρεσβεία. Όλα τα παραπάνω βρίσκονταν μαζί με άλλα αντικείμενα μέσα στις σακούλες και τα σακίδια που μεταφέρθηκαν, κατά τα ως άνω, από το διαμέρισμα επί της οδού ... 56-58-60 στην Κυψέλη, στο διαμέρισμα- κατοικία του τρίτου κατηγορουμένου στο Χολαργό. Β) i) είκοσι πέντε (25) κυνηγετικά φυσίγγια χρώματος κόκκινου - χρυσού με την έντυπη ένδειξη "...", ii) δέκα οκτώ (18) φυσίγγια πυροβόλου όπλου, iii) τριάντα εννέα (39) φυσίγγια πυροβόλου όπλου, iv) τέσσερα (4) φυσίγγια όπλων διαφόρων διαμετρημάτων, v) δέκα (10) φυσίγγια και δέκα (10) μεταλλικά ελάσματα, vi) ενενήντα (90) φυσίγγια-πυροβόλου όπλου διαμέτρου 9mm, vii) ένα (1) ξύλινο κοντάκιο με εμφανές ίχνος απόξεσης καθώς και δύο (2) προσαρμοσμένες μεταλλικές βίδες, viii) ένα (1) ξύλινο κοντάκι, το αποσπώμενο τμήμα του οποίου ήταν χρώματος μαύρου-καφέ και επί του οποίου υπήρχε επικολλημένο ένα τεμάχιο σκρατς χρώματος μαύρου, ix) ένα (1) πτυσσόμενο κοντάκι σε απόκρουση του γκρι, το οποίο έφερε μεταξύ άλλων την ανάγλυφη ένδειξη "..." και στο οποίο ήταν προσαρμοσμένα μεταλλικά αντικείμενα, x) ένα (1) ξύλινο 430 κοντάκι το οποίο έφερε στη μία του πλευρά εγχάρακτες ενδείξεις ιδεογράμματος και σε ένα του σημείο τεμάχιο σκρατς χρώματος μαύρου, xi) ένα (1) ξύλινο κοντάκιο με τρεις (2) προσαρμοσμένες μεταλλικές βίδες χρώματος ασημί με κεφαλές σχήματος σταυρού, xii) τέσσερις (4) συσκευασίες δακρυγόνου CS, η μία άνευ πυροδοτικού μηχανισμού. Όλα τα παραπάνω βρίσκονταν επίσης μέσα στις σακούλες και τα σακίδια που μεταφέρθηκαν στον άνω χώρο από το διαμέρισμα της οδού .... Σε διαμέρισμα του έκτου ορόφου της επί της οδού ... πολυκατοικίας, στην Κυψέλη Αττικής, το οποίο είχε μισθώσει ο 2ος κατηγορούμενος με το όνομα Δ. Β.: Α) ένας (1) μοχλός πυροδότησης - όπλισης χειροβομβίδας, ο οποίος έφερε εμφανή σημάδια οξείδωσης στη περόνη και στο μοχλό απελευθέρωσης και στη μια πλευρά - έφερε την ανάγλυφη ένδειξη "73", -ένας (1) μοχλός όπλισης - πυροδότησης εκπαιδευτικής χειροβομβίδας χρώματος μπλε, ο οποίος στη μία πλευρά του έφερε την ανάγλυφη ένδειξη "73". Β) i) δεκαέξι (16) φυσίγγια κυνηγετικού τύπου, τα έξι (6) από τους οποίους χρώματος μπλε, με την εγχάρακτη ένδειξη πυθμενίου μεταξύ άλλων "...", επτά (7) χρώματος πράσινου, με την εγχάρακτη ένδειξη πυθμενίου μεταξύ άλλων "..." και τα υπόλοιπα τρία (3) χρώματος πράσινου, με την εγχάρακτη ένδειξη πυθμενίου μεταξύ άλλων "...", ii) σαράντα έξι (46) φυσίγγια κυνηγετικού τύπου, από τους οποίους τα δύο (2) χρώματος κόκκινου, με την εγχάρακτη ένδειξη πυθμενίου μεταξύ άλλων "...", τέσσερα (4) χρώματος μαύρου, με την εγχάρακτη ένδειξη πυθμενίου μεταξύ άλλων "...", δεκαέξι (16) χρώματος λευκού, με την εγχάρακτη ένδειξη πυθμενίου μεταξύ άλλων "...", δεκαεννέα (19) χρώματος λευκού, με την εγχάρακτη ένδειξη πυθμενίου μεταξύ άλλων "...", δύο (2) χρώματος λευκού, με δυσδιάκριτες ενδείξεις πυθμενίου, ένα (1) χρώματος λευκού με την εγχάρακτη ένδειξη πυθμενίου μεταξύ άλλων "..." και δύο (2) χρώματος λευκού με την εγχάρακτη ένδειξη πυθμενίου μεταξύ άλλων "... 12", iii) είκοσι (20) φυσίγγια κυνηγετικού τύπου με κύριο χρώμα το λευκό, φέροντας την εγχάρακτη ένδειξη πυθμενίου μεταξύ άλλων "...", iv) δεκαπέντε (15) φυσίγγια κυνηγετικού τύπου, χρώματος κόκκινου, με τις εγχάρακτες ενδείξεις πυθμενίου μεταξύ άλλων "12" και "..." και ένα (1) πλαστικό διάφανο αντικείμενο προσομοιάζον με φυσίγγιο, εντός του οποίου υπήρχε ελατήριο και στον πυθμένα του έφερε την ανάγλυφη ένδειξη μεταξύ άλλων "12", v) είκοσι δύο (22) φυσίγγια κυνηγετικού τύπου, από τους οποίους τέσσερα (4) ερυθρού χρώματος με τις εγχάρακτες ενδείξεις πυθμενίου μεταξύ άλλων "12" και "...", τέσσερα (4) χρώματος λευκού με την εγχάρακτη ένδειξη πυθμενίου μεταξύ άλλων "12" και δεκατέσσερα (14) χρώματος πράσινου, με την εγχάρακτη ένδειξη πυθμενίου μεταξύ άλλων "... 12", vi) δεκαέξι (16) φυσίγγια κυνηγετικού τύπου, από τους οποίους έξι (6) χρώματος λευκού, με τις εγχάρακτες ενδείξεις πυθμενίου μεταξύ άλλων "..." και "12" και δέκα (1) χρώματος πράσινου με την εγχάρακτη ένδειξη πυθμενίου μεταξύ άλλων "12", vii) σαράντα τέσσερα (44) συνολικά φυσίγγια κυνηγετικού τύπου, από τους οποίους είκοσι δύο (22) χρώματος κίτρινου, με την εγχάρακτη ένδειξη πυθμενίου μεταξύ άλλων "12", δεκαεπτά (17) χρώματος πράσινου, με την εγχάρακτη ένδειξη πυθμενίου μεταξύ άλλων "12", δύο (2) χρώματος ερυθρού με την εγχάρακτη 431 ένδειξη πυθμενίου μεταξύ άλλων "12", ένα (1) χρώματος βυσσινί με την εγχάρακτη ένδειξη πυθμενίου μεταξύ άλλων "12" και δύο (2) χρώματος μαύρου με την εγχάρακτη ένδειξη πυθμενίου μεταξύ άλλων "12", viii) δύο (2) φυσίγγια κυνηγετικού τύπου χρώματος λευκού, με εμφανείς φθορές και την εγχάρακτη ένδειξη πυθμενίου μεταξύ άλλων "12", ix) Δεκαοχτώ (18) φυσίγγια κυνηγετικού τύπου, από τους οποίους έντεκα (11) κίτρινου χρώματος με την εγχάρακτη ένδειξη πυθμενίου μεταξύ άλλων "12", πέντε (5) χρώματος πράσινου με την εγχάρακτη ένδειξη πυθμενίου μεταξύ άλλων "12", ένα (1) χρώματος λευκού με την εγχάρακτη ένδειξη πυθμενίου μεταξύ άλλων "12" και ένα (1) χρώματος μπλε με την εγχάρακτη ένδειξη πυθμενίου μεταξύ άλλων "12", x) Ένα (1) μεταλλικό αντικείμενο το οποίο προσομοιάζει σε σκοπευτικό όπλου, χρώματος μαύρου, φέρον και στις δύο πλευρές του την έντυπη ένδειξη μεταξύ άλλων "..." και σε μια πλευρά του επικολλημένο τεμάχιο χάρτου χρώματος κίτρινου - μαύρου, με την έντυπη ένδειξη μεταξύ άλλων "...", το οποίο ήταν ακανόνιστου σχήματος και έφερε μεταξύ άλλων κομβία οε μία πλευρά του, xi) μία (1) διόπτρα πολεμικού τυφεκίου, χρώματος μαύρου, σε μία πλευρά της οποίας έφερε την έντυπη ένδειξή μεταξύ άλλων "...", με τα παρελκόμενα εξαρτήματα αυτής, ίδιου χρώματος. IIΙ. Α) Σε ισόγειο διαμέρισμα της επί της οδού ... διπλοκατοικίας, όπου διέμενε ο πρώτος κατηγορούμενος: i) Μια (1) μεταλλική σιδερογροθιά χρώματος χρυσού, ii) μια (1) συσκευή ηλεκτρικής κένωσης (...) φέρουσα επικολλημένο αυτοκόλλητα και στις δυο όψεις του και τη μεταξύ άλλων έντυπη ένδειξη "...". Β) Σε ισόγειο χώρο πολυκατοικίας επί της οδού ..., όπου ο άνω κατηγορούμενος διατηρούσε γυμναστήριο: i) ένα αναδιπλούμενο σουγιά, με μεταλλική λαβή σκούρου χρώματος, φέρουσα πέντε κυκλικές οπές διαφόρων μεγεθών, στη λάμα του οποίου υπήρχε η μεταξύ άλλων ένδειξη "...". IV) Στον πρώτο όροφο της επί της οδού ... κατοικίας, όπου διέμενε ο δεύτερος κατηγορούμενος: i) Ένα (1) ξίφος, συνολικού μήκους εκατόν δώδεκα εκατοστών του μέτρου (112 εκ.), με μήκος λάμας ογδόντα οκτώ εκατοστών και δύο χιλιοστών του μέτρου (88,2 εκ.), με λαβή χρώματος μαύρου, τοποθετημένο σε ξύλινη θήκη συνολικού μήκους ενενήντα οκτώ εκατοστών του μέτρου (98 εκ), ii) Ένα (1) ξιφίδιο, συνολικού μήκους τριάντα δύο εκατοστών και έξι χιλιοστών του μέτρου (32,6 εκ.), με μήκος λάμας δεκαεννέα εκατοστών και δύο χιλιοστών του μέτρου (19,2 εκ.) στη μία όψη της οποίας υπήρχε η εγχάρακτη ένδειξη "..." και λαβή χρώματος μαύρου και το οποίο ήταν τοποθετημένο σε θήκη με κύριο χρώμα το 432 μαύρο, μήκους είκοσι τεσσάρων εκατοστών και πέντε χιλιοστών του μέτρου (24,5 εκ), iii) Μια (1) ματσέτα, χρώματος μαύρου, συνολικού μήκους εβδομήντα εφτά εκατοστών του μέτρου (77 εκ.) με μήκος λάμας εξήντα τρία εκατοστά του μέτρου, με λαβή χρώματος μαύρου, iv) ένας (1) σουγιάς με ξύλινη λαβή συνολικού μήκους δέκα εκατοστών του μέτρου (10 εκ.), με μήκος λάμας πέντε εκατοστών του μέτρου (5 εκ.), η οποία έφερε στην μία της πλευρά την εγχάρακτη ένδειξη "...", v) Ένα (1) ομοίωμα δόρατος συνολικού μήκους ενός μέτρου και ογδόντα έξι εκατοστών του μέτρου (1,86 μ.) με ξύλινη λαβή, στην κορυφή της οποίας υπήρχε προσδεμένη με σπάγκο πέτρα τριγωνικού σχήματος, vi)Ένα (1) μαχαίρι μετά της θήκης του, χρώματος μαύρου και πορτοκαλί, μάρκας ..., συνολικού μήκους είκοσι επτά εκατοστών του μέτρου (27 εκ,) και μήκος λάμας δεκατεσσάρων εκατοστών του μέτρου (14 εκ.) το οποίο στην μία του όψη έφερε τη μεταξύ των άλλων έντυπη ένδειξη "..." και στην έτερη όψη του έφερε την έντυπη ένδειξη "...", vii) Ένα (1) μαχαίρι μετά της θήκης του χρώματος μαύρου συνολικού μήκους είκοσι τριών εκατοστών του μέτρου (23 εκ.), με μήκος λάμας δώδεκα εκατοστά (12 εκ.) και στην μία του όψη έφερε την εγχάρακτη ένδειξη "...", viii) Ένα (1) τσεκούρι με ξύλινη λαβή συνολικού μήκους σαράντα επτά εκατοστών του μέτρου (47 εκ.) με μεταλλική κεφαλή, ix) Δέκα (10) ξύλινα βέλη τόξου, με κύριο χρώμα το καφέ και με εμφανή ίχνη φθοράς. Ως προς τις αξιόποινες πράξεις για τις οποίες οι κατηγορούμενοι κρίθηκαν ένοχοι με την εκκαλουμένη απόφαση, από το προαναφερόμενο αποδεικτικό υλικό αποδείχθηκαν τα εξής: Ο δεύτερος κατηγορούμενος, Δ. Χ., μαζί και με άλλα τουλάχιστον δύο άτομα, ο αριθμός και τα στοιχεία των οποίων δεν εξακριβώθηκαν, στην Αθήνα, σε χρόνο που δεν κατέστη δυνατόν να προσδιοριστεί με ακρίβεια, οπωσδήποτε όμως σε ημερομηνία πλησιόχρονη της 25-5-2014, που έλαβε χώρα η πρώτη ένοπλη επίθεση στα γραφεία του ΠΑΣΟΚ, συγκρότησε και εντάχθηκε ως μέλος δομημένη και με διαρκή δράση ομάδα με την ονομασία "...", με σκοπό την από κοινού διάπραξη περισσότερων κακουργηματικών (απόπειρες ανθρωποκτονίας, εκρήξεις, διακεκριμένες οπλοκατοχές κλπ). Η εν λόγω οργάνωση άρχισε έκτοτε να δραστηριοποιείται με ένοπλη δράση δηλαδή με επιθέσεις με πολεμικά όπλα, χειροβομβίδες και με διάπραξη άλλων εγκληματικών ενεργειών, ενώ, παράλληλα, προέβαινε στη διάπραξη εγκλημάτων του κοινού ποινικού δικαίου (κλοπές) για την υποστήριξη ή την προετοιμασία των τρομοκρατικών δράσεων. Είχε διαρκή και σταθερή δράση, καθόσον ανέπτυξε την τρομοκρατική της δραστηριότητα σε βάθος χρόνου και όχι με τρόπο ευκαιριακό ή παροδικό και δεν ήταν ανενεργή, όπως αβάσιμα υποστηρίζει ο δεύτερος κατηγορούμενος. Ειδικότερα, το πρώτο χτύπημα της οργάνωσης είναι αυτό της ένοπλης επίθεσης στα γραφεία του ΠΑΣΟΚ στις 25-05-2014, το δεύτερο της ένοπλης επίθεσης στην Πρεσβεία του Μεξικού στις 31-7-2016, το τρίτο της επίθεσης με χειροβομβίδα έξω από τη Γαλλική Πρεσβεία στις 10-11-2016, το τέταρτο της ένοπλης επίθεσης σε βάρος των αστυνομικών της ΥΑΤ Α- 526 στα γραφεία του ΠΑΣΟΚ στις 10-1-2017, το πέμπτο της ένοπλης επίθεσης σε βάρος των αστυνομικών της ... στα γραφεία του ΠΑΣΟΚ στις 6-11-2017 και το τελευταίο η κλοπή στο Χολαργό στις 21-10-2019. Η τελευταία επίθεση της οποίας την ευθύνη ανέλαβε η οργάνωση ήταν η ένοπλη επίθεση σε βάρος των αστυνομικών της ΥΑΤ ..., που εκτελούσαν υπηρεσία φύλαξης των γραφείων του ΠΑΣΟΚ στις 6-11-2017. Είναι γεγονός ότι έκτοτε μέχρι την κλοπή στον Χολαργό στις 21-10-2019, που αποτελούσε, κατά τα κατωτέρω εκτιθέμενα, πράξη αποσκοπούσα στην χρηματοδότηση της οργάνωσης, πέρασαν σχεδόν δύο χρόνια, πλην όμως και από το πρώτο χτύπημα της οργάνωσης, δηλαδή αυτό της ένοπλης επίθεσης στα γραφεία του ΠΑΣΟΚ στις 25-5-2014 μέχρι το δεύτερο χτύπημα, δηλαδή της ένοπλης επίθεσης στην Πρεσβεία του Μεξικού στις 31-7-2016, είχαν περάσει περισσότερα από δύο χρόνια, χωρίς η οργάνωση να έχει καταστεί ανενεργής και χωρίς κανείς να αμφισβητεί την τέλεση των χτυπημάτων απ' αυτήν, καθόσον μάλιστα με τις προαναφερθείσες προκηρύξεις ανέλαβε την ευθύνη τους. Άλλωστε δεν έχει ιδιαίτερη σημασία για την ύπαρξη της οργάνωσης σε βάθος χρόνου η χρονική απόσταση των επί μέρους επιθέσεων της, αφού αυτό εξαρτάται από τις εκάστοτε κοινωνικές, πολιτικές και οικονομικές συνθήκες και τον εγκληματικό σχεδίασμά τους. Εξάλλου και τα κατασχεθέντα αντικείμενα που φυλλάσονταν στο μισθωμένο από το 2° κατηγορούμενο, επί της οδού ..., διαμέρισμα και μέρος αυτών μεταφέρθηκε στο σπίτι του 3ου κατηγορούμενου, κάθε άλλο παρά ανενεργή οργάνωση δείχνουν. Δεν μπορεί δε να γίνει πιστευτό ότι τόσο μεγάλος όγκος οπλισμού και πολεμικό υλικό διατηρούταν για συναισθηματικούς λόγους και μόνο, ενώ και τα λοιπά αντικείμενα που, επίσης, κατασχέθηκαν, όπως αλεξίσφαιρα γιλέκα, ασύρματοι ρυθμισμένοι και τροποποιημένοι να εκπέμπουν στην ίδια συχνότητα, πλαστές πινακίδες αυτοκινήτων και αποθηκευμένα ψηφιακά αρχεία κατασκευής πλαστών ταυτοτήτων, αυτοκόλλητα επικόλλησης σε οχήματα με την ένδειξη "ασθενοφόρο", φάροι- σειρήνες, που χρησιμοποιούν οχήματα της ασφάλειας και ασθενοφόρα, ιατρικές μπλούζες, εξειδικευμένα συστήματα παρακολούθησης (ακόμα και με κάμερες κρυμμένες σε λαμπτήρες φωτισμού) κ.α. καταδεικνύουν ενεργή δράση της οργάνωσης και ετοιμότητα αυτής για μελλοντικά χτυπήματα. Επιπλέον τη διαρκή δράση της οργάνωσης καταδεικνύει και η κλοπή που έλαβε χώρα στον Χολαργό. Το ότι η πράξη αυτή δεν ήταν μια απλή κλοπή με ατομικά χαρακτηριστικά, δηλαδή για επίλυση προσωπικών οικονομικών προβλημάτων των δραστών της, αλλά τελέστηκε από μέλη της οργάνωσης, αποσκοπώντας στη χρηματοδότησή της, προκύπτει και από τη χρήση του όπλου-σφραγίδα αυτής αλλά και από την αναφορά του δεύτερου κατηγορούμενου στη σχετική ανάρτησή του στο διαδίκτυο, που τη χαρακτήρισε ως "απαλλοτρίωση του καταστήματος - καζίνο του ΟΠΑΠ" και τον εαυτό του όχι απλώς ως αναρχικό ληστή, αλλά ως άνθρωπο που συμμετείχε στην οργάνωση της αντάρτικης πάλης, όταν τραυματίστηκε. Τα παραπάνω δεν αναιρούνται από το ότι δεν ακολούθησε προκήρυξη για την πράξη της κλοπής, αφού δεν επρόκειτο για πράξη - χτύπημα, όπως οι λοιπές προαναφερθείσες ενέργειες, αλλά για πράξη χρηματοδότησης της οργάνωσης και σε κάθε περίπτωση αυτή είχε ως αποτέλεσμα τον τραυματισμό του δεύτερου κατηγορούμενου και ήταν σχεδόν βέβαιη η ταυτοποίησή του και, συνεπώς, η ανάληψη ευθύνης για την εν λόγω πράξη θα είχε ως αποτέλεσμα την ταύτιση του με την οργάνωση και την αποκάλυψή του στις διωκτικές αρχές. Η οργάνωση διέθετε εσωτερική διάρθρωση, ιεραρχική δομή, κατανομή ρόλων, καθηκόντων και αρμοδιοτήτων μεταξύ των μελών της με σταθερή υλικοτεχνική υποδομή και διατήρηση κρησφύγετων και χώρων αποθήκευσης όπλων, εκρηκτικών υλών και αντικειμένων πρόσφορων για την εκτέλεση των τρομοκρατικών της πράξεων. Στο πλαίσιο αυτό της κατανομής ρόλων, ο 2ος κατηγορούμενος, πέρα από την καθοδηγητική και κατευθυντήρια συμβολή του στη δημιουργία της οργάνωσης είχε αναλάβει τη διαχείριση, φύλαξη και συντήρηση του οπλισμού της οργάνωσης, ενώ άλλα άγνωστα μέλη αυτής είχαν αναλάβει και την υλοποίηση των χτυπημάτων. Μάλιστα, κατά τη διάπραξη της κλοπής ο πρώτος κατηγορούμενος και άλλο άγνωστο, κατά τα κατωτέρω αναλυτικά εκτιθέμενα, άτομο-μέλος της οργάνωσης ανέλαβαν την τέλεσή της. Ως τέτοιος χώρος, αποθήκευσης του οπλισμού της οργάνωσης, χρησιμοποιούταν το επί της οδού ..., διαμέρισμα που, όπως προεκτέθηκε είχε μισθώσει ο 2ος κατηγορούμενος με άλλο όνομα, ο οποίος καταφανώς είχε αναλάβει και τη φύλαξη των όπλων, αλλά και τον σχεδιασμό και οργάνωση των κτυπημάτων αυτής ακόμη δε και τη δημοσιοποίηση των θέσεών της με τη μορφή διαφόρων αναρτήσεων στο διαδίκτυο (ανάληψης ευθύνης για τις ένοπλες επιθέσεις κλπ). Όλα τα παραπάνω καταδεικνύουν και τον πραγματοπαγή χαρακτήρα της οργάνωσης καθώς επίσης ότι στο πλαίσιο λειτουργίας της όλα τα μέλη διαμόρφωναν μια νέα ενιαία βούληση αυτή της οργάνωσης, στην οποία υποτασσόταν η βούληση των μελών της. Ο τρόπος εκτέλεσης των χτυπημάτων καταδεικνύει και τον με επαγγελματισμό προσχεδίασμά αυτών. Ως προς το τελευταίο άλλωστε αξίζει να αναφερθεί το πώς η ίδια ο οργάνωση περιγράφει τον τρόπο εκτέλεσης των χτυπημάτων της (προκήρυξη 11/2017 σχετικά με το χτύπημα στην ΥΑΤ ... στις 06.11.2017: "....Η επιχείρηση απαιτούσε χειρουργική ακρίβεια, γιατί ήταν συγχρονισμένη με τα φανάρια και την απουσία πεζών και αυτοκινήτων από το χώρο της επίθεσης...", προκήρυξη 11/2106 σχετικά με την ρίψη χειροβομβίδας κατά του αστυνομικού φρουρού στην Γαλλική Πρεσβεία: "...επιλέξαμε να δράσουμε αυτή την ώρα γιατί έχει την λιγότερη κίνηση.... οι σύντροφοι που πραγματοποίησαν τη δράση στάθηκαν για μισό λεπτό με τη μοτοσυκλέτα στη γωνία της Μέρλιν μέχρι να ανάψει το φανάρι της Β. Σοφίας στη γωνία της πρεσβείας για να μην υπήρχαν αυτοκίνητα μπροστά από το σημείο τη στιγμή που θα έσκαγε η χειροβομβίδα. Πριν στρίψουν στη λεωφόρο έλεγξαν ότι από αριστερά δεν ερχόταν κανένα όχημα που θα μπορούσε να βρεθεί στο βεληνεκές της έκρηξης. Η μοτοσυκλέτα σταμάτησε μπροστά στη πρεσβεία και μετά απασφαλίστηκε η χειροβομβίδα, ενώ ο σύντροφος που οδηγούσε κοιτούσε το σκοπό της κλούβας..."). Ακόμη, η δυνατότητα ανεύρεσης και προμήθειας μεγάλου αριθμού βαρέως οπλισμού, που κάθε άλλο παρά εύκολα μπορεί κανείς να προμηθευτεί και προϋποθέτει διασυνδέσεις με κυκλώματα προμήθειας αυτών, οι εξειδικευμένες γνώσεις στην κατασκευή εκρηκτικών, η λεπτομερής και προσεκτική συσκευασία του ογκώδους οπλισμού, έτοιμου προς άμεση μεταφορά ανά πάσα στιγμή σε περίπτωση ανάγκης, όπως και έγινε, η μίσθωση διαμερίσματος με ψευδή στοιχεία αποκλειστικά προς αποθήκευση του βασικού οπλισμού και η χρησιμοποίηση περισσότερων διαφορετικών χώρων αποθήκευσης του λοιπού οπλισμού, είναι στοιχεία που καταδεικνύουν την συγκροτημένη και επαγγελματική δομή της οργάνωσης. Όλες οι ανωτέρω πράξεις - επιθέσεις της οργάνωσης τελέστηκαν υπό συνθήκες, με τρόπο και σε τέτοια έκταση, που να προκαλούν σοβαρό κίνδυνο για τις διεθνείς σχέσεις της χώρας (επιθέσεις με πολεμικά όπλα και χειροβομβίδες κατ3 πρεσβειών ξένων χωρών), την δημόσια τάξη, την πολιτειακή εξουσία και το δημοκρατικό πολίτευμα. Η σοβαρότητα του κινδύνου προκύπτει χωρίς άλλο από τους επιλεγέντες στόχους {κεντρικά γραφεία κοινοβουλευτικού και συγκυβερνώντος, κατά το πρώτο χτύπημα, κόμματος, πρεσβείες ξένων χωρών, προσβολή της ζωής αστυνομικών}, σε συνδυασμό με τη χρήση σοβαρού οπλισμού για την πλήξη, τους (πολεμικών όπλων και χειροβομβίδας). Με βάση τα παραπάνω (αιφνίδιες επιθέσεις με τη χρήση πολεμικών τυφεκίων και εκρηκτικών μηχανισμών σε σταθερούς στόχους, κυρίως μονάδες σταθερής αστυνομικής φύλαξης, γραφεία πολιτικών κομμάτων, πρεσβείες ξένων χωρών και στη συνέχεια ανάληψη ευθύνης με προκηρύξεις), σαφώς συνάγεται ότι σκοπός των μελών της ήταν ο σοβαρός εκφοβισμός του ημεδαπού πληθυσμού και ειδικότερα αστυνομικών, βουλευτών, υπουργών, ο εξαναγκασμός τους να απόσχουν από την εκτέλεση των καθηκόντων τους, επίσης να βλάψουν σοβαρά τις θεμελιώδεις συνταγματικές, πολιτικές και οικονομικές δομές της χώρας (λειτουργία της Βουλής, των κοινοβουλευτικών κομμάτων, του κράτους, του δημοκρατικού πολιτεύματος και κάθε κρατικής εξουσίας). Περαιτέρω, η πράξη της κλοπής (όπως ορθότερα χαρακτηρίστηκε, με την προσβαλλόμενη απόφαση, η αποδιδόμενη στους δύο πρώτους κατηγορούμενους πράξη της ληστείας), που έγινε στις 21-10- 2019 στο κατάστημα του ΟΠΑΠ στο Χολαργό, τελέστηκε, όπως προεκτέθηκε από δύο δράστες. Αποδείχθηκε ότι ο ένας εξ αυτών και δη αυτός που τραυματίστηκε και διέφυγε προς άγνωστη κατεύθυνση, ήταν ο δεύτερος κατηγορούμενος, γεγονός που και ο ίδιος αποδέχεται. .....Αποδείχθηκε βέβαια ότι ο 2ος κατηγορούμενος μετά την κλοπή στο κατάστημα του ΟΠΑΠ και τον τραυματισμό του κατέφυγε στο σπίτι του τρίτου κατηγορουμένου, το οποίο βρισκόταν πολύ κοντά στο άνω κατάστημα, και ότι στη συνέχεια, μετά την παροχή σ' αυτόν πρώτων βοηθειών από τον 1ο κατηγορούμενο και την αναχώρησή του για το νοσοκομείο, αυτός (3ος) μαζί με τον έτερο δράστη της κλοπής πήγαν με το αυτοκίνητό του στο μισθωμένο από τον 2° κατηγορούμενο στο διαμέρισμα στην οδό ..., από όπου παρέλαβαν τα σακίδια και τις σακούλες που περιείχαν, μεταξύ άλλων, όπλα και μετέφεραν αυτά στο διαμέρισμά του, όπου παρέμειναν μέχρι τις 8-11-2019 που συνελήφθη και ακολούθησε κατ' οίκον έρευνα στο άνω διαμέρισμα, κατά την οποία βρέθηκαν και τα κλειδιά του επί της οδού ... διαμέρισμα. Ο ίδιος (3ος κατηγορούμενος) απολογούμενος είπε ότι σε ερώτηση του 2ου κατηγορουμένου κατά την τηλεφωνική τους επικοινωνία 4-5 ημέρες πριν από την ημέρα της κλοπής για το αν θα είναι στο σπίτι του την επόμενη εβδομάδα για να τον επισκεφθεί, του απάντησε ότι τις καθημερινές συνήθως είναι στο σπίτι, ότι όταν τον μετέφεραν τραυματισμένο στο σπίτι του τον ενημέρωσε (2ος) για όσα είχαν προηγηθεί και για τον τραυματισμό του με το όπλο-καλάσνικοφ, το οποίο μάλιστα αυτός είδε (βλ. σελ. 712) και ότι όταν ο έτερος δράστης έφυγε πήρε μαζί του μόνο ένα σακίδιο με το κράνος. Ο έτερος δηλαδή δράστης της κλοπής, όταν έφυγε από το σπίτι του Δ. Μ. προς αναζήτηση βοήθειας δεν πήρε μαζί του το όπλο (καλάσνικοφ) που έφερε εντός σακιδίου πλάτης. Το όπλο αυτό με την ένδειξη ..., όπως προκύπτει από την με ημερομηνία 9-11-2019 έκθεση έρευνας σε οικία και κατάσχεσης, βρέθηκε εντός σακιδίου πλάτης..... Προφανώς ο 2ος κατηγορούμενος θεώρησε ότι το διαμέρισμα του 3ου ήταν ο πλέον ασφαλής χώρος για να καταφύγει με τον συνεργό του αν παρουσιαζόταν κάποια εμπλοκή κατά τη διάπραξη της κλοπής και κινδύνευαν να εντοπιστούν και συλληφθούν, πιθανός λόγος για τον οποίο επίλεξαν ως στόχο το ευρισκόμενο σ' αυτήν την περιοχή και δη πολύ μικρή απόσταση από το άνω διαμέρισμα κατάστημα του ΟΠΑΠ, αλλά και για να μεταφερθεί και φυλαχθεί στη συνέχεια ο οπλισμός της οργάνωσης, γνωρίζοντας ότι ο άνω κατηγορούμενος, λόγω της φιλικής σχέσης που είχαν αναπτύξει και κυρίως της εκτίμησης του τελευταίου προς το πρόσωπό του, δεν επρόκειτο να αποκαλύψει στις αστυνομικές αρχές όσα συνέβησαν, όπως και έγινε. Ως προς τα ευρεθέντα και κατασχεθέντα, κατά τα προεκτεθέντα όπλα, αποδείχθηκαν τα εξής: Όλα τα παραπάνω όπλα, εκτός αυτών που βρέθηκαν στην οικία και το γυμναστήριο που διατηρούσε ο 1ος κατηγορούμενος, ανήκαν στην "..." και είναι παντελώς αβάσιμος ο ισχυρισμός του δεύτερου κατηγορούμενου, ότι τα όπλα τα κατείχε ο ίδιος μόνος του αφενός ως κειμήλια, γιατί ως εργαλεία αντίστασης δεν πρέπει να πετιούνται στη θάλασσα, ούτε να παραδίδονται, αφετέρου να χρησιμεύσουν σε μελλοντικούς κοινωνικούς αγώνες, καθόσον η οργάνωση ήταν ανενεργής. Σ' αυτό συνηγορεί το γεγονός ότι το διαμέρισμα της οδού ..., το οποίο είχε μισθωθεί από τον δεύτερο κατηγορούμενο με άλλο όνομα και στο οποίο αυτός δεν διέμενε, στην πραγματικότητα είχε μισθωθεί για λογαριασμό της οργάνωσης και χρησιμοποιούταν αποκλειστικά και μόνον ως αποθήκη για τη φύλαξη του οπλισμού. Πρέπει εδώ να σημειωθεί ότι η δυνατότητα ανεύρεσης και προμήθειας μεγάλου αριθμού βαρέως οπλισμού, που κάθε άλλο παρά εύκολα μπορεί κανείς να προμηθευτεί και προϋποθέτει διασυνδέσεις με κυκλώματα προμήθειας αυτών, οι εξειδικευμένες γνώσεις στην κατασκευή εκρηκτικών, η λεπτομερής και προσεκτική συσκευασία του ογκώδους οπλισμού, έτοιμου προς άμεση μεταφορά ανά πάσα στιγμή σε περίπτωση ανάγκης, όπως και έγινε, η μίσθωση διαμερίσματος με ψευδή στοιχεία αποκλειστικά προς αποθήκευση του βασικού οπλισμού και η χρησιμοποίηση περισσότερων διαφορετικών χώρων αποθήκευσης του λοιπού οπλισμού, είναι στοιχεία που καταδεικνύουν την συγκροτημένη και δομή της άνω οργάνωσης. Ακόμη, αποδεικνύεται ότι τα ανωτέρω όπλα κατείχε ο 2ος κατηγορούμενος από κοινού με άλλους άγνωστους δράστες, έχοντας τη δυνατότητα φυσικής εξουσίασης αυτών υπό την έννοια που αποδίδεται σε αυτή στο ποινικό δίκαιο, ήτοι της άμεσης επενέργειας στο πράγμα, ακώλυτα, χωρίς να απαιτείται να υπερνικήσουν εμπόδια ...και διάθεσής του κατά τη βούληση της οργάνωσης, στην οποία ανήκε και με σκοπό, ειδικότερα ως προς τα περιγραφέντα ανωτέρω, υπό στ. ΙΑ' και ΙΙΑ' πολεμικά όπλα, να χρησιμοποιήσουν αυτά για μελλοντικά χτυπήματα της οργάνωσης προς διευκόλυνση και υλοποίηση της τρομοκρατικής της δράσης. Κατείχαν δε αυτά, με σκοπό και την διάθεσή τους σε τρίτους για διάπραξη κακουργήματος και τον παράνομο εφοδιασμό ομάδων και οργανώσεων και τέλεσαν την πράξη αυτή, υπό συνθήκες με τέτοιο τρόπο και σε τέτοια έκταση, όπως προκύπτει από την ποσότητα, το είδος και την ποικιλία του οπλισμού που κατείχαν, ώστε να προκαλείται σοβαρός κίνδυνος για τη χώρα και για διεθνή οργανισμό και με σκοπό να εκφοβίσουν σοβαρά τον πληθυσμό της και να βλάψουν σοβαρά και να καταστρέφουν τις θεμελιώδεις συνταγματικές, πολιτικές και οικονομικές δομές της...Κατόπιν όλων αυτών και εφόσον δεν κρίνεται αναγκαία η προσκομιδή των ενημερωτικών δελτίων της ΔΑΕΕΒ για τις άνω ανώνυμες τηλεφωνικές κλήσεις και η κλήτευση νέων μαρτύρων, απορριπτομένων των σχετικών αιτημάτων των κατηγορουμένων (όλων και του 2ου αντίστοιχα), ο 2ος κατηγορούμενος πρέπει να κηρυχθεί ένοχος....". Ακολούθως το ανωτέρω δευτεροβάθμιο Δικαστήριο ουσίας, κήρυξε ένοχο τον αναιρεσείοντα κατηγορούμενο, με το ακόλουθο διατακτικό: " Κηρύσσει τον 2ο κατηγορούμενο, Δ. Χ., ένοχο του ότι: Α. Στην Αθήνα, σε ημερομηνία που δεν διαπιστώθηκε ακριβώς, πάντως πλησιόχρονη της 25 Μαΐου του 2014, από κοινού ενεργώντας, με άλλα, τουλάχιστον δύο, άγνωστα άτομα, συγκρότησε και εντάχθηκε ως μέλος σε δομημένη και με διαρκή δράση ομάδα, αποτελούμενη από τρία και περισσότερα πρόσωπα, που δρούσαν από κοινού και επιδίωκαν την τέλεση κακουργημάτων, καθώς και οποιουδήποτε κοινώς επικίνδυνου εγκλήματος, υπό συνθήκες, με τέτοιο τρόπο και σε τέτοια έκταση, ώστε να προκαλείται σοβαρός κίνδυνος για τη χώρα και με σκοπό σοβαρού εκφοβισμού του ημεδαπού πληθυσμού, αλλά και σοβαρής βλάβης ή καταστροφής των θεμελιωδών συνταγματικών, πολιτικών ή οικονομικών δομών του κράτους. Ειδικότερα, κατά τον παραπάνω τόπο και χρόνο, ο ως άνω κατηγορούμενος, από κοινού με τους άλλους άγνωστους δράστες, η ταυτοποίηση των οποίων δεν κατέστη δυνατό να πραγματοποιηθεί, δηλαδή κατόπιν συναπόφασης και με κοινό δόλο, συγκρότησε και εντάχθηκε, ως μέλος, στη δομημένη ιεραρχικά και επιχειρησιακά και με διαρκή δράση ομάδα, την αποτελούμενη από τρία ή και περισσότερα πρόσωπα με το προσωνύμιο "..." (ΟΕΑ), στην οποία ο ίδιος είχε αναλάβει καθοδηγητικό ρόλο, τον σχεδιασμό των κτυπημάτων αυτής, καθώς και τη διαχείριση του οπλοστασίου της οργάνωσης, δρούσαν δε από κοινού και επιδίωκαν την επανειλημμένη τέλεση κακουργημάτων, καθώς και οποιουδήποτε κοινώς επικίνδυνου εγκλήματος, υπό συνθήκες, με τέτοιο τρόπο και σε τέτοια έκταση, ώστε να προκαλείται σοβαρός κίνδυνος για τη χώρα και με σκοπό σοβαρού εκφοβισμού του ημεδαπού πληθυσμού, αλλά και σοβαρής βλάβης ή καταστροφής των θεμελιωδών συνταγματικών, πολιτικών ή οικονομικών δομών της ελληνικής πολιτείας, καθώς η ανωτέρω οργάνωση, διαπνεόμενη από την ιδεολογία της αναρχίας, προέβαινε σε αιφνίδιες επιθέσεις με τη χρήση πολεμικών τυφεκίων και εκρηκτικών μηχανισμών σε σταθερούς στόχους, κυρίως μονάδες σταθερής αστυνομικής φύλαξης, γραφεία πολιτικών κομμάτων και διπλωματικές αντιπροσωπείες αλλοδαπών χωρών, δηλαδή σε τρομοκρατικές πράξεις, όπως από κοινού απόπειρας ανθρωποκτονιών κατά συρροή, από κοινού έκρηξης με τη χρήση εκρηκτικών υλών από την οποία προέκυψε κίνδυνος για άνθρωπο, από κοινού διακεκριμένης οπλοκατοχής, αλλά και σε κοινώς επικίνδυνα εγκλήματα, όπως κλοπές, των οποίων επιθέσεων την ευθύνη ανέλαβε η "...", με εκτενή ανάρτηση της στον διαδικτυακό ιστότοπο "...", απέβλεπαν δε στην πρόκληση εναργούς φόβου των Ελλήνων πολιτών και στην αποσάθρωση της κοινωνικής συνοχής και των συνταγματικών και πολιτικών δημοκρατικών θεσμών την Ελληνικής Πολιτείας. Β.Στους κατωτέρω αναφερόμενους τόπους και χρόνους, κατά μόνας και με άλλους άγνωστους δράστες, δηλαδή κατόπιν συναπόφασης και με κοινό δόλο, με περισσότερες πράξεις που συνιστούν εξακολούθηση του ίδιου εγκλήματος, τέλεσε την τρομοκρατική πράξη της παράνομης κατοχής πολεμικών τυφεκίων, αυτόματων, πολυβόλων, πιστολιών, περιστρόφων, χειροβομβίδων, πυρομαχικών, εκρηκτικών υλών, εκρηκτικών μηχανισμών και λοιπών ειδών πολεμικού υλικού, με σκοπό τη διάθεσή τους σε τρίτους για διάπραξη κακουργήματος και τον παράνομο εφοδιασμό ομάδων και οργανώσεων, πράξη που διαπράχθηκε υπό συνθήκες, με τέτοιο τρόπο και σε τέτοια έκταση, ώστε να προκαλείται σοβαρός κίνδυνος για τη χώρα και διεθνή οργανισμό και με σκοπό σοβαρού εκφοβισμού του ημεδαπού πληθυσμού, αλλά και σοβαρής βλάβης ή καταστροφής των θεμελιωδών συνταγματικών, πολιτικών ή οικονομικών δομών του κράτους. Συγκεκριμένα, ως μέλος της τρομοκρατικής οργάνωσης με το προσωνύμιο "...", την οποία αυτός και άλλοι, τουλάχιστον δύο, άγνωστοι δράστες είχαν συγκροτήσει και στην οποία είχε ενταχθεί στην ευρύτερη περιοχή του Νομού Αττικής, στους παρακάτω αναφερόμενους χρόνος και τόπους κατείχε όπλα και μέρη όπλων, εκρηκτικές ύλες, εκρηκτικούς μηχανισμών και μέρη μηχανισμών και συγκεκριμένα: α) Στον Χολαργό Αττικής, στις 08.11.2019, σε διαμέρισμα του τέταρτου (4ου) ορόφου κείμενης επί της οδού 17ης Νοέμβρη αρ. 57 πολυκατοικίας, κατελήφθη να κατέχει: -τέσσερα (4) πολεμικά τυφέκια τύπου "...", από τα οποία ένα με εγχάρακτες ενδείξεις "..." στη μία πλευρά και ..., ..., στην άλλη, με προσαρμοσμένη ξιφολόγχη και προσαρμοσμένο μεταλλικό γεμιστήρα με είκοσι οκτώ (28) φυσίγγια διαμετρήματος 7,62 mm, και μάλιστα ένα με ξύλινη πιστολοειδή λαβή, ξύλινο κοντάκιο και υποφυλακτήρα χρώματος μαύρου, το οποίο έφερε προσαρμοσμένη συσκευή κατάδειξης στόχου χρώματος μαύρου, περασμένο μαύρο κορδόνι, επικάλυμμα κλείστρου με τον αριθμό "..." και μία μεταλλική γεμιστήρα κενή φυσιγγίων, ένα με ξύλινη πιστολοειδή λαβή, ξύλινο υποφυλακτήρα και πτυσσόμενο μεταλλικό κοντάκιο, το οποίο έφερε την εγχάρακτη ένδειξη "..." και προσαρμοσμένη μία μεταλλική γεμιστήρα κενή, φέρουσα ραβδώσεις, ένα με ξύλινη πιστολοειδή λαβή και ξύλινο υποφυλακτήρα, το οποίο έφερε στο κύριο σώμα του την εγχάρακτη ένδειξη "...", στην κάνη αναδιπλούμενη προσαρμοσμένη ξιφολόγχη, μεταξύ των οποίων και τα προαναφερόμενα με αριθμούς ... και 417... πολεμικά τυφέκια τύπου "...", που χρησιμοποιήθηκαν κατά την τέλεση των τρομοκρατικών πράξεων που περιγράφονται στο σκεπτικό, -ένα (1) πολεμικό τυφέκιο άνευ γεμιστήρα, χρώματος μαύρου, με ξύλινη πιστολοειδή λαβή και χειρολαβή στήριξης χρώματος γκρι με προσαρμοσμένο τεμάχιο "σκρατς" χρώματος μαύρου, το οποίο έφερε πτυσσόμενο κοντάκιο χρώματος μαύρου με την ένδειξη "...", στο κύριο σώμα του την ένδειξη "..." και στο επικάλυμμα του κλείστρου του τον αριθμό "...", -ένα (1) υποπολυβόλο με εγχάρακτες στο σώμα του ενδείξεις "..." και "...", την εγχάρακτη στην κάνη ένδειξη ... και προσαρμοσμένη μία ... (1) μεταλλική γεμιστήρα κενή περιεχομένου με την εγχάρακτη ένδειξη "1", -ένα (1) πιστόλι χειρός με εμφανή ίχνη οξείδωσης, -ένα (1) πιστόλι χειρός χρώματος μαύρου με ξύλινη πιστολοειδή λαβή και προσαρμοσμένη μία (1) μεταλλική γεμιστήρα, χρώματος μαύρου, που περιείχε επτά (7) φυσίγγια, -ένα (1) πυροβόλο όπλο - πιστόλι με κύριο χρώμα το ασημί και λαβή του οποίου υπήρχε η ένδειξη "...", ενώ σε έτερο τμήμα του υπήρχε η ένδειξη "..." και σε έτερο τμήμα η ένδειξη "...", μετά του γεμιστήρα αυτού χρώματος μαύρου και κενού περιεχομένου, -μία (1) μεταλλική γεμιστήρα φέρουσα ραβδώσεις και υπολείμματα ταινίας στη μία όψη, άνευ φυσιγγίων, -ένα (1) κύριο σώμα - κέλυφος χειροβομβίδας, στον πυθμένα της οποίας φέρει την, μεταξύ των άλλων, έντυπη ένδειξη "88 - 3", -ένα (1) κύριο σώμα - κέλυφος επιθετικής χειροβομβίδας, φέρον την μεταξύ των άλλων ανάγλυφη ένδειξη "...", -ένα (1) κύριο σώμα - κέλυφος αμυντικής χειροβομβίδας, φέρουσας στον πυθμένα της, μεταξύ των άλλων, την έντυπη ένδειξη "88 - 3", -μία (1) χειροβομβίδα πράσινου χρώματος, η οποία στον μοχλό απελευθέρωσης έφερε, μεταξύ άλλων, τις εγχάρακτες ενδείξεις "3" και "89" και την χειρόγραφη ένδειξη "31", -μία (1) μεταλλική γεμιστήρα φέρουσα ραβδώσεις, κενή περιεχομένου και άνευ φυσιγγίων, -μια (1) μεταλλική γεμιστήρα χρώματος μαύρου - ασημί, άνευ φυσιγγίων, η οποία έφερε στην μία της πλευρά, μεταξύ άλλων, την εγχάρακτη ένδειξη "8", -μία (1) μεταλλική γεμιστήρα φέρουσα ραβδώσεις και εμφανή ίχνη οξείδωσης, άνευ φυσιγγίων, -μία (1) μεταλλική γεμιστήρα φέρουσα ραβδώσεις με είκοσι οκτώ (28) φυσίγγια, διαμετρήματος 7,62 mm, -τρεις (3) ξύλινους υποφυλακτήρες του αυτού μεγέθους, ένας (1) μικρότερου μεγέθους και δύο (2) ξύλινα τμήματα υποφυλακτήρα, -έναν (1) υποφυλακτήρα όπλου χρώματος μαύρου, ο οποίος έφερε μεταξύ άλλων τις ενδείξεις "Β" και "1", -έναν (1) μέρος πυροβόλου όπλου με εγχάρακτη στο κύριο μέρος του την ένδειξη "...", -ένα (1) κάλυκα με εγχάρακτες μεταξύ άλλων ενδείξεις πυθμενίου "...", "..." και "...", -ένα (1) κάλυκα με εγχάρακτες μεταξύ άλλων ενδείξεις πυθμενίου "..." και "...", -ένα (1) κάλυκα με εγχάρακτες ενδείξεις πυθμενίου "10" και "85", -δύο (2) φυσίγγια της εκρηκτικής ύλης ζελατοδυναμίτιδας, -τεμάχιο ζελατοδυναμίτιδας, η οποία έφερε οπή στην μία της πλευρά, -ένα (1) τεμάχιο της εκρηκτικής ύλης ΤΝΤ, χρώματος κεραμίδι, -δύο (2) πλήρεις πυροδοτικούς μηχανισμούς χειροβομβίδας, -τέσσερις (4) κοινούς πυροκροτητές, -έναν (1) κοινό πυροκροτητή με προσαρμοσμένο βραδύκαυστο πυραγωγό σχοινί χρώματος μπεζ, τυλιγμένο σε κουλούρα, -έναν (1) πυροκροτητή ο οποίος έφερε προσαρμοσμένα δύο (2) πολύκλωνα καλώδια με πλαστική επικάλυψη χρώματος λευκού, καθώς και τεμάχιο μονωτικής ταινίας χρώματος γκρι, -πέντε (5) ηλεκτρικούς πυροκροτητές, φέροντες έκαστος ένα τεμάχιο μονόκλωνου καλωδίου με πλαστική επικάλυψη χρώματος πράσινου, καθώς και ένα τεμάχιο μονόκλωνου καλωδίου με πλαστική επικάλυψη χρώματος λευκού, -έναν (1) πυροκροτητή που έφερε προσαρμοσμένο τεμάχιο μονόκλωνου καλωδίου με πλαστική επικάλυψη χρώματος κίτρινου και ένα (1) τεμάχιο μονόκλωνου καλωδίου με πλαστική επικάλυψη χρώματος κόκκινου, -πέντε (5) πυροκροτητές από τους οποίους: οι τρεις (3) ήταν ηλεκτρικοί και περιτυλιγμένοι με τεμάχιο αλουμινόχαρτου, φέροντες έκαστος προσαρμοσμένα από δύο (2) τεμάχια μονόκλωνων καλωδίων, ο τέταρτος ήταν ένας κοινός πυροκροτητής και ο πέμπτος ήταν ένας πυροκροτητής με περιτυλιγμένη στην κεφαλή του, τεμάχιο αλουμινόχαρτου και προσαρμοσμένα σε αυτόν (2) τεμάχια μονόκλωνων καλωδίων, -ποσότητα εκρηκτικής κοκκώδους ουσίας χρώματος μπεζ, εντός νάιλον συσκευασίας. β) Στην Κυψέλη Αττικής, στις 09.11.2019, σε διαμέρισμα του έκτου ορόφου πολυκατοικίας επί της οδού ..., από κοινού με άλλους άγνωστους δράστες κατείχε: i) ένα (1) μοχλό πυροδότησης - όπλισης χειροβομβίδας, ο οποίος έφερε εμφανή σημάδια οξείδωσης στη περόνη και στον μοχλό απελευθέρωσης και στη μια πλευρά του έφερε την ανάγλυφη ένδειξη "73", ii) ένα (1) μοχλό όπλισης - πυροδότησης εκπαιδευτικής χειροβομβίδας χρώματος μπλε, ο οποίος στη μία πλευρά του έφερε μεταξύ άλλων την ανάγλυφη ένδειξη "73". Άπαντα τα ανωτέρω τεμάχια του ως άνω πολεμικού εξοπλισμού τυφεκίων, πιστολών και εκρηκτικών υλών και μηχανισμών, ο ως άνω κατηγορούμενος, μαζί άλλους άγνωστους δράστες, είχαν κοινό σκοπό να χρησιμοποιήσουν προς διευκόλυνση και υλοποίηση της τρομοκρατικής δράσης της τρομοκρατικής οργάνωσης με προσωνύμιο ".... Κατείχαν δε αυτά με σκοπό την διάθεσή τους και σε τρίτους για διάπραξη κακουργήματος και τον παράνομο εφοδιασμό οργανώσεων, υπό συνθήκες με τέτοιον τρόπο και σε τέτοια έκταση, που να προκαλείται σοβαρός κίνδυνος για τη χώρα και για διεθνή οργανισμό και με σκοπό σοβαρού εκφοβισμού του πληθυσμού και βλάβης σοβαρής ή καταστροφής των θεμελιωδών συνταγματικών, πολιτικών και οικονομικών δομών της χώρας. Γ.Στους κατωτέρω αναφερόμενους τόπους και χρόνους, από κοινού ενεργώντας με άγνωστα άτομα, δηλαδή κατόπιν συναπόφασης και με κοινό δόλο, με περισσότερες πράξεις που συνιστούν εξακολούθηση του ίδιου εγκλήματος, ως μέλη της τρομοκρατικής οργάνωσης με το προσωνύμιο "...", αφαίρεσαν από την κατοχή άλλων ξένα ολικά κινητά πράγματα με σκοπό να τα ιδιοποιηθούν παράνομα και συγκεκριμένα: α) Στον Χολαργό Αττικής, στις 21-10-2019 και περί ώρα 22.50, ενεργώντας από κοινού, εισήλθαν στο κατάστημα ψυχαγωγικών - τεχνικών παιγνίων με την επωνυμία "..." που βρίσκεται επί της οδού 17ης Νοέμβρη, αριθ. 13 και αφαίρεσαν από το ταμείο το χρηματικό ποσό των (1.906) ευρώ, καθώς και ένα χρηματοκιβώτιο, τα οποία ιδιοποιήθηκαν παράνομα ενσωματώνοντάς τα στην περιουσία τους. β) Στην Πεύκη Αττικής, στις 11-10-2019, από ώρα 00.05' έως 05.30', ενεργώντας από κοινού, αφαίρεσαν τη σταθμευμένη επί της οδού ..., με αριθμό ... δίκυκλη μοτοσυκλέτα, μάρκας HONDA, τύπου ..., χρώματος μπλε- λευκό, ιδιοκτησίας του Λ. Γ., την οποία ιδιοποιήθηκαν παράνομα, ενσωματώνοντάς την στην περιουσία τους. Δ.Στους κατωτέρω αναφερόμενους τόπους και χρόνους, από κοινού ενεργώντας με άλλους άγνωστους δράστες και κατά μόνας, με περισσότερες πράξεις που συνιστούν εξακολούθηση του ίδιου εγκλήματος, κατείχαν όπλα χωρίς την άδεια της αρμόδιας αρχής και συγκεκριμένα: 1) Στον Χολαργό Αττικής, στις 08.11.2019, σε διαμέρισμα του τέταρτου (4ου) ορόφου πολυκατοικίας επί της οδού 17ης Νοέμβρη αρ. 57, κατείχε: i) είκοσι πέντε (25) κυνηγετικά φυσίγγια χρώματος κόκκινου - χρυσού με την έντυπη ένδειξη "...", ii) δέκα οκτώ (18) φυσίγγια πυροβόλου όπλου, iii) τριάντα εννέα (39) φυσίγγια πυροβόλου όπλου, iv) τέσσερα (4) φυσίγγια όπλων διαφόρων διαμετρημάτων, ν) δέκα (10) φυσίγγια και δέκα (10) μεταλλικά ελάσματα, vi) ενενήντα (90) φυσίγγια- πυροβόλου όπλου διαμέτρου 9ιπιπ, vii) ένα (1) ξύλινο κοντάκιο με εμφανές ίχνος απόξεσης καθώς και δύο (2) προσαρμοσμένες μεταλλικές βίδες, viii) ένα (1) ξύλινο κοντάκι, το αποσπώμενο τμήμα του οποίου ήταν χρώματος μαύρου-καφέ και επί του οποίου υπήρχε επικολλημένο ένα τεμάχιο σκρατς χρώματος μαύρου, ixχ) ένα (1) πτυσσόμενο κοντάκι σε απόκρουση του γκρι, το οποίο έφερε μεταξύ άλλων την ανάγλυφη ένδειξη "..." και στο οποίο ήταν προσαρμοσμένα μεταλλικά αντικείμενα, x) ένα (1) ξύλινο κοντάκι το οποίο έφερε στη μία του πλευρά εγχάρακτες ενδείξεις ιδεογράμματος και σε ένα του σημείο τεμάχιο σκρατς χρώματος μαύρου, xi) ένα (1) ξύλινο κοντάκιο με τρεις (2) προσαρμοσμένες μεταλλικές βίδες χρώματος ασημί με κεφαλές σχήματος σταυρού, xii) τέσσερις (4) συσκευασίες δακρυγόνου CS, η μία άνευ πυροδοτικού μηχανισμού. 2) Στην Κυψέλη Αττικής, στις 09.11.2019, σε διαμέρισμα του έκτου (6ου) ορόφου πολυκατοικίας επί της οδού ... ..., από κοινού με άλλους άγνωστους δράστες κατείχε: i) δεκαέξι (16) φυσίγγια κυνηγετικού τύπου, τα έξι (6) από τα οποία χρώματος μπλε, με την εγχάρακτη ένδειξη πυθμενίου μεταξύ άλλων "...", επτά (7) χρώματος πράσινου, με την εγχάρακτη ένδειξη πυθμενίου μεταξύ άλλων "..." και τα υπόλοιπα τρία (3) χρώματος πράσινου, με την εγχάρακτη ένδειξη πυθμενίου μεταξύ άλλων "...", ii) σαράντα έξι (46) φυσίγγια κυνηγετικού τύπου, από τα οποία τα δύο (2) χρώματος κόκκινου, με την εγχάρακτη ένδειξη πυθμενίου μεταξύ άλλων "... 12", τέσσερα (4) χρώματος μαύρου, με την εγχάρακτη ένδειξη πυθμενίου μεταξύ άλλων "... 12", δεκαέξι (16) χρώματος λευκού, με την εγχάρακτη ένδειξη πυθμενίου μεταξύ άλλων "...", δεκαεννέα (19) χρώματος λευκού, με την εγχάρακτη ένδειξη πυθμενίου μεταξύ άλλων "...", δύο (2) χρώματος λευκού, με δυσδιάκριτες ενδείξεις πυθμενίου, ένα (1) χρώματος λευκού με την εγχάρακτη ένδειξη πυθμενίου μεταξύ άλλων "..." και δύο (2) χρώματος λευκού με την εγχάρακτη ένδειξη πυθμενίου μεταξύ άλλων "... 12", iii) είκοσι (20) φυσίγγια κυνηγετικού τύπου με κύριο χρώμα το λευκό, φέροντας την εγχάρακτη ένδειξη πυθμενίου μεταξύ άλλων "...", iv) δεκαπέντε (15) φυσίγγια κυνηγετικού τύπου, χρώματος κόκκινου, με τις εγχάρακτες ενδείξεις πυθμενίου μεταξύ άλλων "12" και "..." και ένα (1) πλαστικό διάφανο αντικείμενο προσομοιάζον με φυσίγγιο, εντός του οποίου υπήρχε ελατήριο και στον πυθμένα του έφερε την ανάγλυφη ένδειξη μεταξύ άλλων "12", v) είκοσι δύο (22) φυσίγγια κυνηγετικού τύπου, από τους οποίους τέσσερα (4) ερυθρού χρώματος με τις εγχάρακτες ενδείξεις πυθμενίου μεταξύ άλλων "12" και "...", τέσσερα (4) χρώματος λευκού με την εγχάρακτη ένδειξη πυθμενίου μεταξύ άλλων "12" και δεκατέσσερα (14) χρώματος πράσινου, με την εγχάρακτη ένδειξη πυθμενίου μεταξύ άλλων "... 12", vi) δεκαέξι (16) φυσίγγια κυνηγετικού τύπου, από τους οποίους έξι (6) χρώματος λευκού, με τις εγχάρακτες ενδείξεις πυθμενίου μεταξύ άλλων "..." και "12" και δέκα (10) χρώματος πράσινου με την εγχάρακτη ένδειξη πυθμενίου μεταξύ άλλων "12", vii) σαράντα τέσσερα (44) συνολικά φυσίγγια κυνηγετικού τύπου, από τα οποία είκοσι δύο (22) χρώματος κίτρινου, με την εγχάρακτη ένδειξη πυθμενίου μεταξύ άλλων "12", δεκαεπτά (17) χρώματος πράσινου, με την εγχάρακτη ένδειξη πυθμενίου μεταξύ άλλων "12", δύο (2) χρώματος ερυθρού με την εγχάρακτη ένδειξη πυθμενίου μεταξύ άλλων "12", ένα (1) χρώματος βυσσινί με την εγχάρακτη ένδειξη πυθμενίου μεταξύ άλλων "12" και δύο (2) χρώματος μαύρου με την εγχάρακτη ένδειξη πυθμενίου μεταξύ άλλων "12", viii) δύο (2) φυσίγγια κυνηγετικού τύπου χρώματος λευκού, με εμφανείς φθορές και την εγχάρακτη ένδειξη πυθμενίου μεταξύ άλλων "12", ix) Δεκαοχτώ (18) φυσίγγια κυνηγετικού τύπου, από τα οποία έντεκα (11) κίτρινου χρώματος με την εγχάρακτη ένδειξη πυθμενίου μεταξύ άλλων "12", πέντε (5) χρώματος πράσινου με την εγχάρακτη ένδειξη πυθμενίου μεταξύ άλλων "12", ένα (1) χρώματος λευκού με την εγχάρακτη ένδειξη πυθμενίου μεταξύ άλλων "12" και ένα (1) χρώματος μπλε με την εγχάρακτη ένδειξη πυθμενίου μεταξύ άλλων "12", x) Ένα (1) μεταλλικό αντικείμενο το οποίο προσομοιάζει σε σκοπευτικό όπλου, χρώματος μαύρου, φέρον και στις δύο πλευρές του την έντυπη ένδειξη μεταξύ άλλων "..." και σε μια πλευρά του επικολλημένο τεμάχιο χάρτου χρώματος κίτρινου - μαύρου, με την έντυπη ένδειξη μεταξύ άλλων "...", το οποίο ήταν ακανόνιστου σχήματος και έφερε μεταξύ άλλων κομβία σε μία πλευρά του, xi) μία (1) διόπτρα πολεμικού τυφεκίου, χρώματος μαύρου, σε μία πλευρά της οποίας έφερε την έντυπη ένδειξή μεταξύ άλλων "...", με τα παρελκόμενα εξαρτήματα αυτής, ίδιου χρώματος. 3) Στην Αθήνα, στις 9-11-2019 σε οικία του 1ου ορόφου κατοικίας επί της οδού ... κατείχε κατά μόνας: i) Ένα (1) ξίφος, συνολικού μήκους εκατόν δώδεκα εκατοστών του μέτρου (112 εκ.), με μήκος λάμας ογδόντα οκτώ εκατοστών και δύο χιλιοστών του μέτρου (88,2 εκ.), με λαβή χρώματος μαύρου, τοποθετημένο σε ξύλινη θήκη συνολικού μήκους ενενήντα οκτώ εκατοστών του μέτρου (98 εκ), ii) Ένα (1) ξιφίδιο συνολικού μήκους τριάντα δύο εκατοστών και έξι χιλιοστών του μέτρου (32,6 εκ.), με μήκος λάμας δεκαεννέα εκατοστών και δύο χιλιοστών του μέτρου (19,2 εκ.) στη μία όψη της οποίας υπήρχε η εγχάρακτη ένδειξη "..." και λαβή χρώματος μαύρου και το οποίο ήταν τοποθετημένο σε θήκη με κύριο χρώμα το μαύρο, μήκους είκοσι τεσσάρων εκατοστών και πέντε χιλιοστών του μέτρου (24,5 εκ), iii) Μια (1) ματσέτα, χρώματος μαύρου, συνολικού μήκους εβδομήντα εφτά εκατοστών του μέτρου (77 εκ.) με μήκος λάμας εξήντα τρία εκατοστά του μέτρου, με λαβή χρώματος μαύρου, iv) Ένα (1) σουγιάς με ξύλινη λαβή συνολικού μήκους δέκα εκατοστών του μέτρου (10 εκ.), με μήκος λάμας πέντε εκατοστών του μέτρου (5 εκ.), η οποία έφερε στην μία της πλευρά την εγχάρακτη ένδειξη "...", v) Ένα (1) ομοίωμα δόρατος συνολικού μήκους ενός μέτρου και ογδόντα έξι εκατοστών του μέτρου (1,86 μ.) με ξύλινη λαβή, στην κορυφή της οποίας υπήρχε προσδεμένη με σπάγκο πέτρα τριγωνικού σχήματος, vi) Ένα (1) μαχαίρι μετά της θήκης του, χρώματος μαύρου και πορτοκαλί, μάρκας ..., συνολικού μήκους είκοσι επτά εκατοστών του μέτρου (27 εκ.) και μήκος λάμας δεκατεσσάρων εκατοστών του μέτρου (14 εκ.), το οποίο στην μία του όψη έφερε μεταξύ άλλων την έντυπη ένδειξη "..." και στην έτερη όψη του έφερε την έντυπη ένδειξη "...", vii) Ένα (1) μαχαίρι μετά της θήκης του, χρώματος μαύρου, συνολικού μήκους είκοσι τριών εκατοστών του μέτρου (23 εκ.), με μήκος λάμας δώδεκα εκατοστά (12 εκ.) που στην μία του όψη έφερε την εγχάρακτη ένδειξη "...", viii) Ένα (1) τσεκούρι με ξύλινη λαβή, συνολικού μήκους σαράντα επτά εκατοστών του μέτρου (47 εκ.), με μεταλλική κεφαλή, ix) Δέκα (10) ξύλινα βέλη τόξου, με κύριο χρώμα το καφέ και με εμφανή ίχνη φθοράς.". Με τις παραδοχές αυτές, οι οποίες διαλαμβάνονται στο σκεπτικό και αλληλοσυμπληρώνονται με όσα περιέχονται στο διατακτικό της προσβαλλόμενης απόφασης, το Δικαστήριο της ουσίας διέλαβε στην εν λόγω απόφασή του την απαιτούμενη από τις διατάξεις των άρθρων 93 παρ. 3 του Συντάγματος και 139 του Κ.Ποιν.Δ. ειδική και εμπεριστατωμένη αιτιολογία, κατά τα αναφερόμενα στην προηγηθείσα νομική σκέψη, αφού εκτίθενται σ' αυτήν, κατά την παραδεκτή αλληλοσυμπλήρωση σκεπτικού και διατακτικού, με σαφήνεια, πληρότητα, χωρίς αντιφάσεις ή λογικά κενά και κατά τρόπο επιτρέποντα τον αναιρετικό έλεγχο, τα πραγματικά περιστατικά, που αποδείχθηκαν από την ακροαματική διαδικασία και συγκροτούν την αντικειμενική και υποκειμενική υπόσταση των ως άνω εγκλημάτων α)της συγκρότησης και συμμετοχής του ως μέλους στην τρομοκρατική οργάνωση "...", β)της τρομοκρατικής πράξης διακεκριμένης οπλοκατοχής κατά συναυτουργία και κατά μόνας, κατ' εξακολούθηση, και συγκεκριμένα της παράνομης κατοχής πολεμικών τυφεκίων, πιστολιών, εκρηκτικών υλών και μηχανισμών, πυρομαχικών και λοιπών ειδών πολεμικού υλικού από κοινού με άγνωστους δράστες ως μέλη της τρομοκρατικής οργάνωσης και κατά μόνας, κατ' εξακολούθηση, για να χρησιμοποιηθούν για τη δράση της ως άνω τρομοκρατικής οργάνωσης και με σκοπό τον παράνομο εφοδιασμό οργανώσεων, γ) της τρομοκρατικής πράξης κλοπής από κοινού και κατά μόνας, κατ' εξακολούθηση, ως μέλη της άνω τρομοκρατικής οργάνωσης για την υποστήριξη και χρηματοδότηση των ενεργειών τηςκαι δ) της παράνομης οπλοκατοχής από κοινού και κατά μόνας, για τα οποία καταδικάστηκε ο αναιρεσείων, με παράθεση όλων των στοιχείων που απαρτίζουν τη νομοτυπική μορφή των εγκλημάτων αυτών, οι αποδείξεις που τα θεμελιώνουν και οι νομικοί συλλογισμοί, με βάση τους οποίους έγινε η υπαγωγή των αποδειχθέντων πραγματικών περιστατικών στις ουσιαστικές διατάξεις των άρθρων 26 εδ. α', 27, 45, 94 παρ. 1, 98, 187Α' παρ. 1 περ. β', γ', δ' και 2 εδ. α', 372 παρ. 1 Π.Κ., 1 παρ. 1 περ. α' υποπερ. αα', Αβ', αγ', αδ', β', γ', δ', ε', στ', ζ', η', ια', 7 παρ. 1, 8, και 15 παρ. 1 και 16 ν. 2168/1993, τις οποίες ορθά ερμήνευσε και εφάρμοσε και δεν παραβίασε ευθέως ή εκ πλαγίου, δηλαδή με ασαφείς, ελλιπείς ή αντιφατικές αιτιολογίες, οπότε δεν στέρησε την απόφαση από νόμιμη βάση. Σύμφωνα με τα προεκτεθέντα και σε σχέση με τις επί μέρους αιτιάσεις του αναιρεσείοντος, στο πόρισμα της προσβαλλόμενης απόφασης διαλαμβάνονται τα στοιχεία που συγκροτούν την αντικειμενική και υποκειμενική υπόσταση των άνω αξιόποινων πράξεων, εφόσον αναφέρονται όλα τα στοιχεία που απαρτίζουν τη νομοτυπική μορφή των άνω εγκλημάτων και παρατίθενται εκτενώς τα πραγματικά περιστατικά που συνιστούν την κατά τα άνω ποινικά επιλήψιμη συμπεριφορά του αναιρεσείοντος, αφού προσδιορίζεται με ακρίβεια κατά τόπο, χρόνο και λοιπές περιστάσεις ο τρόπος συγκρότησης και συμμετοχής του ως μέλους στην ως άνω τρομοκρατική οργάνωση, διευκρινίζονται επακριβώς τα περιστατικά υπό τα οποία έλαβε χώρα η καθοδηγητική και κατευθυντήρια συμβολή του στη δημιουργία της Οργάνωσης και η στη συνέχεια συμμετοχή του σ' αυτήν, υποτάσσοντας τη βούλησή του στην οργάνωση και αποδεχόμενος τους σκοπούς και τη δράση της, που περιγράφονται αναλυτικά και με αιτιολογημένη επάρκεια, θεμελιώνεται δε επαρκώς ο υπερχειλής δόλος του αναιρεσείοντος ως προς τις πράξεις υπό στοιχεία α', β' και γ' για τις οποίες καταδικάστηκε, καθόσον περιγράφεται και αιτιολογείται λεπτομερώς κατά τα προεκτεθέντα η εξακολουθητική δράση του προς υλοποίηση των στόχων της οργάνωσης και δη η τέλεση εκάστου των υπό στοιχεία α', β' και γ' εγκλημάτων εκ μέρους του, ως εκ του τρόπου, των συνθηκών και της έκτασης (δράσης), με τον ειδικό σκοπό να εκφοβίσει τον πληθυσμό και να προκαλέσει σοβαρή βλάβη ή και καταστροφή στις θεμελιώδεις δομές της χώρας (συνταγματικές, οικονομικές και πολιτικές), όπως διαπιστώνεται από τις προπαρατεθείσες παραδοχές της προσβαλλόμενης απόφασης, που προκύπτουν από την αλληλοσυμπλήρωση σκεπτικού και διατακτικού. Ειδικότερα, σύμφωνα με τις παραδοχές της προσβαλλομένης απόφασης Α) Ο κατηγορούμενος, Δ. Χ., μαζί και με άλλα τουλάχιστον δύο άτομα, ο αριθμός και τα στοιχεία των οποίων δεν εξακριβώθηκαν, στην Αθήνα, σε ημερομηνία πλησιόχρονη της 25-5-2014, που έλαβε χώρα η πρώτη ένοπλη επίθεση στα γραφεία του ΠΑΣΟΚ, συγκρότησε και συμμετείχε ως μέλος στη δομημένη και με διαρκή δράση ομάδα με την ονομασία "...", με σκοπό την από κοινού διάπραξη περισσότερων κακουργηματικών (απόπειρες ανθρωποκτονίας, εκρήξεις, διακεκριμένες οπλοκατοχές κλπ), η εν λόγω οργάνωση άρχισε έκτοτε να δραστηριοποιείται με ένοπλη δράση δηλαδή με επιθέσεις με πολεμικά όπλα, χειροβομβίδες και με διάπραξη άλλων εγκληματικών ενεργειών, ενώ, παράλληλα, προέβαινε στη διάπραξη εγκλημάτων του κοινού ποινικού δικαίου (κλοπές) για την υποστήριξη ή την προετοιμασία των τρομοκρατικών δράσεων, είχε διαρκή και σταθερή δράση, αναπτύσσοντας την τρομοκρατική της δραστηριότητα σε βάθος χρόνου και όχι με τρόπο ευκαιριακό ή παροδικό και δεν ήταν ανενεργή. Β) Το πρώτο χτύπημα της οργάνωσης είναι αυτό της ένοπλης επίθεσης στα γραφεία του ΠΑΣΟΚ στις 25-05-2014, το δεύτερο της ένοπλης επίθεσης στην Πρεσβεία του Μεξικού στις 31-7-2016, το τρίτο της επίθεσης με χειροβομβίδα έξω από τη Γαλλική Πρεσβεία στις 10-11-2016, το τέταρτο της ένοπλης επίθεσης σε βάρος των αστυνομικών της ΥΑΤ Α- 526 στα γραφεία του ΠΑΣΟΚ στις 10-1-2017, το πέμπτο της ένοπλης επίθεσης σε βάρος των αστυνομικών της ... στα γραφεία του ΠΑΣΟΚ στις 6-11-2017 και το τελευταίο η κλοπή στο Χολαργό στις 21-10-2019, η δε τελευταία επίθεση της οποίας την ευθύνη ανέλαβε η οργάνωση ήταν η ένοπλη επίθεση σε βάρος των αστυνομικών της ΥΑΤ ..., που εκτελούσαν υπηρεσία φύλαξης των γραφείων του ΠΑΣΟΚ στις 6-11-2017. Γ) Μέχρι την κλοπή στον Χολαργό στις 21-10-2019, που αποτελούσε, πράξη αποσκοπούσα στην χρηματοδότηση της οργάνωσης, πέρασαν σχεδόν δύο χρόνια, πλην όμως και από το πρώτο χτύπημα της οργάνωσης, δηλαδή αυτό της ένοπλης επίθεσης στα γραφεία του ΠΑΣΟΚ στις 25-5-2014 μέχρι το δεύτερο χτύπημα, δηλαδή της ένοπλης επίθεσης στην Πρεσβεία του Μεξικού στις 31-7-2016, είχαν περάσει περισσότερα από δύο χρόνια, χωρίς η οργάνωση να έχει καταστεί ανενεργής και χωρίς κανείς να αμφισβητεί την τέλεση των χτυπημάτων απ' αυτήν, μάλιστα δε με προκηρύξεις της ανέλαβε την ευθύνη τους, χωρίς να έχει ιδιαίτερη σημασία για την ύπαρξη της οργάνωσης σε βάθος χρόνου η χρονική απόσταση των επί μέρους επιθέσεων της, αφού αυτό εξαρτάται από τις εκάστοτε κοινωνικές, πολιτικές και οικονομικές συνθήκες και τον εγκληματικό σχεδίασμά τους. Δ) Ο τόσο μεγάλος όγκος οπλισμού και πολεμικού υλικού που φυλλάσονταν στο μισθωμένο από τον αναιρεσείοντα επί της οδού ..., διαμέρισμα και μέρος αυτών μεταφέρθηκε από τον αναιρεσείοντα στο σπίτι του συγκατηγορουμένου του (3ου κατηγορούμενου), όπου κατασχέθηκαν και τα λοιπά αντικείμενα που, επίσης, κατασχέθηκαν, όπως αλεξίσφαιρα γιλέκα, ασύρματοι ρυθμισμένοι και τροποποιημένοι να εκπέμπουν στην ίδια συχνότητα, πλαστές πινακίδες αυτοκινήτων και αποθηκευμένα ψηφιακά αρχεία κατασκευής πλαστών ταυτοτήτων, αυτοκόλλητα επικόλλησης σε οχήματα με την ένδειξη "ασθενοφόρο", φάροι- σειρήνες, που χρησιμοποιούν οχήματα της ασφάλειας και ασθενοφόρα, ιατρικές μπλούζες, εξειδικευμένα συστήματα παρακολούθησης (ακόμα και με κάμερες κρυμμένες σε λαμπτήρες φωτισμού) δείχνουν ενεργή δράση της οργάνωσης και ετοιμότητα αυτής για μελλοντικά χτυπήματα. Ε) Τη διαρκή δράση της οργάνωσης καταδεικνύει και η κλοπή που έλαβε χώρα στον Χολαργό, η οποία δεν ήταν μια απλή κλοπή με ατομικά χαρακτηριστικά, δηλαδή για επίλυση προσωπικών οικονομικών προβλημάτων των δραστών της, αλλά τελέστηκε από τον αναιρεσείοντα μαζί με άλλη μέλη της οργάνωσης, αποσκοπώντας στη χρηματοδότησή της, στην οποία έγινε χρήση του όπλου-σφραγίδα αυτής, και ο αναιρεσείων στη σχετική ανάρτησή του στο διαδίκτυο, τη χαρακτήρισε ως "απαλλοτρίωση του καταστήματος - καζίνο του ΟΠΑΠ" και τον εαυτό του όχι απλώς ως αναρχικό ληστή, αλλά ως άνθρωπο που συμμετείχε στην οργάνωση της αντάρτικης πάλης, δεν ακολούθησε προκήρυξη για την πράξη της κλοπής, αφού δεν επρόκειτο για πράξη - χτύπημα, όπως οι λοιπές προαναφερθείσες ενέργειες, αλλά για πράξη χρηματοδότησης της οργάνωσης και σε κάθε περίπτωση αυτή είχε ως αποτέλεσμα τον τραυματισμό του αναιρεσείοντος και ήταν σχεδόν βέβαιη η ταυτοποίησή του και, συνεπώς, η ανάληψη ευθύνης για την εν λόγω πράξη θα είχε ως αποτέλεσμα την ταύτισή του με την οργάνωση και την αποκάλυψή του στις διωκτικές αρχές. Η οργάνωση διέθετε εσωτερική διάρθρωση, ιεραρχική δομή, κατανομή ρόλων, καθηκόντων και αρμοδιοτήτων μεταξύ των μελών της με σταθερή υλικοτεχνική υποδομή και διατήρηση κρησφύγετων και χώρων αποθήκευσης όπλων, εκρηκτικών υλών και αντικειμένων πρόσφορων για την εκτέλεση των τρομοκρατικών της πράξεων και στο πλαίσιο αυτό της κατανομής ρόλων, ο αναιρεσείων, πέρα από την καθοδηγητική και κατευθυντήρια συμβολή του στη δημιουργία της οργάνωσης, είχε αναλάβει τη διαχείριση, φύλαξη και συντήρηση του οπλισμού της οργάνωσης, χρησιμοποιώντας ως τέτοιο χώρο, αποθήκευσης του οπλισμού της οργάνωσης, το επί της οδού ..., διαμέρισμα που είχε μισθώσει ο ίδιος (αναιρεσείων) με άλλο όνομα, ο οποίος είχε αναλάβει και τον σχεδιασμό και οργάνωση των κτυπημάτων αυτής, ακόμη δε και τη δημοσιοποίηση των θέσεών της με τη μορφή διαφόρων αναρτήσεων στο διαδίκτυο (ανάληψης ευθύνης για τις ένοπλες επιθέσεις κλπ). Η οργάνωση είχε συγκροτημένη και επαγγελματική δομή και πραγματοπαγή χαρακτήρα, στο πλαίσιο λειτουργίας της όλα τα μέλη διαμόρφωναν μια νέα ενιαία βούληση αυτή της οργάνωσης, στην οποία υποτασσόταν η βούληση των μελών της, τα δε χτυπήματά της γινόταν με επαγγελματικό προσχεδιασμό. ΣΤ) Όλες οι ανωτέρω πράξεις - επιθέσεις της οργάνωσης τελέστηκαν υπό συνθήκες, με τρόπο και σε τέτοια έκταση, που να προκαλούν σοβαρό κίνδυνο για τις διεθνείς σχέσεις της χώρας (επιθέσεις με πολεμικά όπλα και χειροβομβίδες κατά πρεσβειών ξένων χωρών), την δημόσια τάξη, την πολιτειακή εξουσία και το δημοκρατικό πολίτευμα, η σοβαρότητα του κινδύνου προκύπτει χωρίς άλλο από τους επιλεγέντες στόχους (κεντρικά γραφεία κοινοβουλευτικού και συγκυβερνώντος, κατά το πρώτο χτύπημα, κόμματος, πρεσβείες ξένων χωρών, προσβολή της ζωής αστυνομικών), σε συνδυασμό με τη χρήση σοβαρού οπλισμού για την πλήξη, τους (πολεμικών όπλων και χειροβομβίδας). Σκοπός των μελών της ήταν ο σοβαρός εκφοβισμός του ημεδαπού πληθυσμού και ειδικότερα αστυνομικών, βουλευτών, υπουργών, ο εξαναγκασμός τους να απόσχουν από την εκτέλεση των καθηκόντων τους, επίσης να βλάψουν σοβαρά τις θεμελιώδεις συνταγματικές, πολιτικές και οικονομικές δομές της χώρας (λειτουργία της Βουλής, των κοινοβουλευτικών κομμάτων, του κράτους, του δημοκρατικού πολιτεύματος και κάθε κρατικής εξουσίας). Με τις παραδοχές αυτές, θεμελιώνεται με αιτιολογημένη επάρκεια και κατά τρόπο που επιτρέπει τον αναιρετικό έλεγχο, η αντικειμενική αλλά και η υποκειμενική υπόσταση του εγκλήματος της συγκρότησης και συμμετοχής του αναιρεσείοντος ως μέλους στην ως άνω τρομοκρατική οργάνωση και της κλοπής ως τρομοκρατικής πράξης, και δη ο σκοπός του, (υποτασσόμενος σ' αυτήν και αποδεχόμενος τους στόχους και τις εγκληματικές πράξεις που τελούσε στο πλαίσιο αυτής, ως εκ της έκτασης και του τρόπου τέλεσης), που συνιστούσε και σκοπό της οργάνωσης, να εκφοβίσει σοβαρά τον πληθυσμό της χώρας και να βλάψει σοβαρά τις θεμελιώδεις δομές της και του εγκλήματος της κλοπής στο πρακτορείο του ΟΠΑΠ ως τρομοκρατικής πράξης που τελέστηκε από τον αναιρεσείοντα από κοινού με άγνωστα μέλη της Οργάνωσης, αποσκοπώντας στη χρηματοδότησή της. Ουδεμία δε ασάφεια ή αντίφαση δημιουργείται μεταξύ σκεπτικού και διατακτικού της προσβαλλομένης απόφασης, από την διαλαμβανόμενη στο σκεπτικό αυτής (σελ.847) παραδοχή ότι η άνω αναφερόμενη τρομοκρατική οργάνωση συγκροτήθηκε από τον αναιρεσείοντα και τουλάχιστον δύο ακόμη άτομα και την διαλαμβανόμενη στο διατακτικό παραδοχή περί συγκρότησης της άνω οργάνωσης από περισσότερους των τριών δραστών των οποίων η ταυτοποίηση δεν κατέστη εφικτή (σελ.860), καθόσον με τις παραδοχές αυτές σκεπτικού και διατακτικό, που παραδεκτά αλληλοσυμπληρώνονται, προσδιορίζεται σαφώς ο ελάχιστος αριθμός των δραστών από τους οποίους συγκροτήθηκε η άνω αναφερόμενη τρομοκρατική οργάνωση, μεταξύ των οποίων ο αναιρεσείων και τουλάχιστον δύο ακόμη άτομα και η αντίθετη αιτίαση του αναιρεσείοντος που προβάλλονται με τον τρίτο λόγο αναίρεσης είναι αβάσιμη. Επίσης η αναφορά στην προσβαλλομένη απόφαση ότι ο αναιρεσείων εντάχθηκε στην ως άνω οργάνωση γίνεται διηγηματικά με την έννοια ότι μετά τη συμμετοχή του στη συγκρότησή της, συνέχισε να συμμετέχει σε αυτήν και ουδεμία ασάφεια ή αντίφαση προκαλείται, και η αντίθετη αιτίαση του αναιρεσείοντος που προβάλλεται με τον τρίτο λόγο αναίρεσης είναι αβάσιμη. Επιπροσθέτως, όταν συντρέχουν οι δύο τρόποι τέλεσης δηλαδή της σύστασης (στιγμιαίο έγκλημα) και ένταξης (διαρκές έγκλημα) σε τρομοκρατική οργάνωση, υφίσταται φαινομένη συρροή και ουδεμία ασάφεια δημιουργείται από την αναφορά και των δύο τρόπων τέλεσης, δεδομένου ότι ο αναιρεσείων κηρύχθηκε ένοχος για συγκρότηση τρομοκρατικής οργάνωσης και όχι για δύο πράξεις (συγκρότηση και ένταξη) και του επιβλήθηκε μία ποινή. Ακόμη, η έλλειψη μείζονος σκέψης στην αναιρεσιβαλλομένη απόφαση ως προς το περιεχόμενο, την έννοια και ερμηνεία των ουσιαστικών διατάξεων που εφαρμόσθηκαν, και την συνδρομή των αντικειμενικών και υποκειμενικών στοιχείων των εγκλημάτων για τα οποία καταδικάσθηκε ο αναιρεσείων, δεν καθιστά την αιτιολογία της απόφασης ελλιπή ή ασαφή ούτε καθιστά ανέφικτο τον αναιρετικό έλεγχο της ορθής ή μη εφαρμογής των ουσιαστικών διατάξεων για τη συνδρομή των αντικειμενικών και υποκειμενικών στοιχείων των άνω εγκλημάτων. Τούτο διότι αρκεί η αναφορά των πραγματικών περιστατικών που αποδείχθηκαν κατά την ακροαματική διαδικασία και η σύνδεσή τους, κατά τις ειδικότερες διακρίσεις, με τις αξιόποινες πράξεις για τις οποίες καταδικάσθηκε ο αναιρεσείων, με αντίστοιχη αναφορά στην αντικειμενική και υποκειμενική υπόσταση των πράξεων αυτών, ως προς τις οποίες παρατίθενται και οι νομικές διατάξεις που τις προβλέπουν και εφαρμόσθηκαν, ο δε αναιρετικός έλεγχος της συνδρομής τους και της ορθής ή μη εφαρμογής του νόμου, γίνεται με βάση τις ουσιαστικές παραδοχές της προσβαλλομένης αν δηλαδή υπάγει σωστά τα πραγματικά περιστατικά που δέχθηκε ότι αποδείχθηκαν στη διάταξη που εφαρμόσθηκε και το πόρισμά της που περιλαμβάνεται στο συνδυασμό του σκεπτικού με το διατακτικό και ανάγεται στα στοιχεία και την ταυτότητα του εγκλήματος και όχι με βάση τις νομικές αναλύσεις του δικαστηρίου, και οι περί του αντιθέτου αιτιάσεις του αναιρεσείοντος που προβάλλονται με τον πρώτο λόγο αναίρεσης είναι αβάσιμες. Σχετικά δε με τις αποδείξεις, το ως άνω δευτεροβάθμιο δικαστήριο της ουσίας για το σχηματισμό της δικανικής του πεποίθησης έλαβε υπόψη και συνεκτίμησε όλα τα ειδικά μνημονευόμενα στο προοίμιο του σκεπτικού της προσβαλλόμενης απόφασης κατ' είδος αποδεικτικά μέσα, χωρίς να εξαιρέσει κανένα από αυτά, και δεν ήταν αναγκαίο, για την πληρότητα της αιτιολογίας της (προσβαλλόμενης απόφασης), η αναλυτική παράθεσή τους, η αναφορά του τί προκύπτει, από το καθένα, ξεχωριστά, όπως και η συγκριτική στάθμιση και αξιολογική συσχέτιση και εκτίμηση του περιεχομένου τους, αφού ουδόλως συνάγεται, ότι το Δικαστήριο, για τον σχηματισμό της δικανικής του πεποίθησης, περιορίστηκε, επιλεκτικά, σε ορισμένα αποδεικτικά μέσα και αγνόησε τα υπόλοιπα, και οι περί του αντιθέτου αιτιάσεις του αναιρεσείοντος που προβάλλονται με τους δεύτερο και τρίτο λόγους αναίρεσης είναι αβάσιμες. Επίσης, αβάσιμη είναι η αιτίασή του που προβάλλεται με τον δεύτερο λόγο αναίρεσης, ότι δεν αναγνώσθηκε και δεν λήφθηκε υπόψη και δεν αξιολογήθηκε για την κρίση του δικαστηρίου ως προς την ενοχή του η υπ' αριθ. 3022/13/36095-α'/3-12-2019 έκθεση εργαστηριακής πραγματογνωμοσύνης της Δ.Ε.Ε.. Τούτο καθ' όσον από την παραδεκτή επισκόπηση των πρακτικών της προσβαλλόμενης απόφασης, τα οποία δεν έχουν διορθωθεί, ούτε έχουν προσβληθεί για πλαστότητα και επομένως αποδεικνύουν όλα όσα αναγράφονται σε αυτά (άρθρ.141 παρ. 3 Κ.Π.Δ.), προκύπτει ότι κατά το στάδιο ανάγνωσης των εγγράφων, μεταξύ των εγγράφων που αναγνώσθηκαν στο ακροατήριο του δικάσαντος δευτεροβαθμίου δικαστηρίου, αναγνώσθηκε δημόσια υπό τον αριθμό 17 των αναγνωστέων εγγράφων, η υπ'αριθ.3022/ 13/36095-α'/3-12-2019 έκθεση εργαστηριακής πραγματογνωμοσύνης της Διεύθυνσης Εγκληματολογικών Ερευνών (Δ.Ε.Ε.), η οποία είχε αναγνωσθεί και στο πρωτοβάθμιο δικαστήριο, σύμφωνα με τα πρακτικά της 389/23-4-2921 πρωτόδικης απόφασης (σελ.359 και 360 της αναιρεσιβαλλομένης απόφασης), μετά δε την ανάγνωσή της στο δευτεροβάθμιο δικαστήριο ο αναιρεσείων κατηγορούμενος αφού έλαβε το λόγο από την Πρόεδρο, προέβη σε σχολιασμό της κατ' άρθρο 358 Κ.Ποι.Δ. (σελ.360 της προσβαλλομένης απόφασης). Λήφθηκε δε υπόψη από το δικαστήριο της ουσίας, για το σχηματισμό της κρίσης του για την ενοχή του κατηγορουμένου, αφού αναφέρονται στο σκεπτικό της προσβαλλομένης όσα προκύπτουν από την εν λόγω έκθεση και συγκεκριμένα ότι το όπλο με αριθμό σειράς ... πολεμικό τυφέκιο (...), που χρησιμοποιήθηκε στην κλοπή στον ΟΠΑΠ στο Χολαργό, είναι διαφορετικό από το όπλο με αριθμό σειράς 417... που χρησιμοποιήθηκε στις ένοπλες επιθέσεις της άνω οργάνωσης στα γραφεία του ΠΑΣΟΚ (25-5-14), στην Πρεσβεία Μεξικού (31-7-16) και σε βάρος των δύο διμοιριών (6-11-2017), καθόσον στο αιτιολογικό της προσβαλλομένης διαλαμβάνεται στη σελ.845, "....η βολίδα από την οποία προερχόταν το πειστήριο θραύσμα που βρέθηκε στο χώρο διάπραξης της κλοπής στον ΟΠΑΠ, είχε βληθεί από την κάνη του με αριθμό ... πολεμικού τυφεκίου (...) που βρέθηκε στο άνω διαμέρισμα, ενώ από το με αρ. 417... πολεμικό τυφέκιο, που επίσης βρέθηκε εκεί, είχαν πυροδοτηθεί οκτώ συνολικά κάλυκες και βολίδες, από τις οποίες προέρχονταν τα έξι συνολικά πειστήρια θραύσματα που σχετίζονταν με τις ένοπλες επιθέσεις της άνω οργάνωσης στα γραφεία του ΠΑΣΟΚ (25-5-14), στην Πρεσβεία Μεξικού (31-7-16) και σε βάρος των δύο διμοιριών (6-11-2017)". Η ως άνω έκθεση εργαστηριακής πραγματογνωμοσύνης της ΔΕΕ δεν ταυτίζεται με το προβλεπόμενο στο άρθρο 178 του Κ.Ποιν.Δ. αποδεικτικό μέσο της πραγματογνωμοσύνης, που διατάσσεται σύμφωνα με τις προυποθέσεις του άρθρου 183 του ίδιου κώδικα, ώστε δεν απαιτείται να μνημονεύεται ως ιδιαίτερο αποδεικτικό μέσο, ούτε απαιτείται ειδική αιτιολογία για την αποδοχή ή μη του πορίσματός της, συνεκτιμήθηκε δε αυτή από το δικάσαν δικαστήριο με τις άλλες αποδείξεις ως απλό έγγραφο, οι δε αντίθετες αιτιάσεις του αναιρεσείοντος που προβάλλονται με τον δεύτερο λόγο αναίρεσης εναι αβάσιμες. Καθόσον δε αφορά τους αρνητικούς της κατηγορίας ισχυρισμούς του κατηγορουμένου και ήδη αναιρεσείοντος, ότι η "..." είχε πάψει να είναι ενεργή και η κλοπή στο πρακτορείο του ΟΠΑΠ δεν ήταν τρομοκρατική πράξη αλλά απλή κλοπή, οι οποίοι αποτελούν αμφισβήτηση της συνδρομής των στοιχείων της αντικειμενικής και υποκειμενικής υπόστασης των εγκλημάτων για τα οποία καταδικάσθηκε ο αναιρεσείων, σημειώνεται ότι δεν απαιτείτο ιδιαίτερη αιτιολογία για την απόρριψή τους. Ωστόσο, όπως προκύπτει από το προαναφερόμενο επί λέξει σκεπτικό της προσβαλλόμενης απόφασης, αυτοί, όπως και τα σχετικά με αυτούς επιχειρήματα του αναιρεσείοντος, ότι το όπλο που χρησιμοποιήθηκε στην άνω κλοπή στο πρακτορείο ΟΠΑΠ στις 21-10-2019 δεν χρησιμοποιήθηκε στο παρελθόν από την ... και δεν αποτελεί όπλο σφραγίδα της οργάνωσης αυτής, αφού είναι διαφορετικό από αυτό που χρησιμοποιούσε η Οργάνωση στις έως τότε ενέργειές της, και συνακόλουθα η κλοπή στον Χολαργό ήταν απλή κλοπή σε πρακτορείο ΟΠΑΠ, ερευνήθηκαν με επιμέλεια, στα πλαίσια της υποχρέωση των δικαστικών προσώπων να ερευνούν με επιμέλεια κάθε στοιχείο ή αποδεικτικό μέσο που επικαλέστηκε υπέρ αυτού ο κατηγορούμενος, αν αυτό είναι χρήσιμο για να εξακριβωθεί η αλήθεια, αλλά και να εξετάζουν αυτεπαγγέλτως όλα τα αποδεικτικά μέσα, καθώς και κάθε στοιχείο που αφορά την προσωπικότητα του κατηγορούμενου στα πλαίσια των αυτονόητα απορρεουσών από το τεκμήριο αθωότητας αρχών (ν.4596/ 2019), ήτοι της μη υποχρέωσης του κατηγορουμένου να αποδείξει την αθωότητά του, της αρχής του άρθρου 6 ΕΣΔΑ και της αρχής in dubio pro reo, προκειμένου να εξακριβωθεί η αλήθεια και απαντήθηκαν διεξοδικώς και εκτεταμένως, χωρίς να αντιστρέψουν το βάρος αποδείξεως, μετακυλίοντάς το στον ίδιο, ο δε ενιαίος τρόπος εκφοράς μαζί με την κύρια αιτιολογία της προσβαλλόμενης απόφασης για την ενοχή του κατηγορουμένου είναι δόκιμος, αφού οι σχετικοί ισχυρισμοί και τα επιχειρήματα εντάσσονται στην κεντρική αρχή για τη διαχείριση του αποδεικτικού υλικού, κατά τον σχηματισμό της δικανικής πεποίθησης, η οποία συνδέει άρρηκτα το δικαίωμα υπεράσπισης με το δικαίωμα ακρόασης, ως υπερασπιστικού δικαιώματος που αξιώνει τυπικά και ουσιαστικά ίση προστασία, κατά την αναζήτηση της ουσιαστικής αλήθειας και τη θεμελίωση σ' αυτή της τελικής κρίσης του δικαστηρίου (Α.Π. 32/2021, Α.Π. 101/2018, Α.Π.1821/2016). Επομένως, όλοι οι από το άρθρο 510 παρ. 1 στοιχ.Α' σε συνδ. με άρθρο 171 παρ. 1δ', 2, Δ' και Ε' του ΚΠΔ πρώτος, δεύτερος και τρίτος λόγοι αναιρέσεως, με τους οποίους πλήττεται η προσβαλλομένη απόφαση, για απόλυτη ακυρότητα που συνέβη στο ακροατήριο λόγω μη ανάγνωσης της από 3-12-2019 έκθεσης εργαστηριακής πραγματογνωμοσύνης της ΔΕΕ μολονότι υποβλήθηκε σχετικό αίτημα και μη λήψης της υπόψη και συνεκτίμησης για την καταδικαστική κρίση του, για έλλειψη ειδικής και εμπεριστατωμένης αιτιολογίας και για εσφαλμένη ερμηνεία και εφαρμογή ουσιαστικών ποινικών διατάξεων και έλλειψη νόμιμης βάσης, αντίστοιχα, και υποστηρίζονται τα αντίθετα, είναι αβάσιμοι. Κατά τα λοιπά, οι εμπεριεχόμενες στους ως άνω αναιρετικούς λόγους λοιπές διάσπαρτες αιτιάσεις, που αναφέρονται σε διαφορετική αξιολόγηση των αποδεικτικών μέσων για την οποία παραπονείται ο αναιρεσείων, διατεινόμενος ότι δεν εκτιμήθηκαν σωστά τα έγγραφα και τα λοιπά αποδεικτικά μέσα, προβάλλοντας αντίθεση του περιεχομένου αυτών προς τις ουσιαστικές παραδοχές της προσβαλλόμενης απόφασης και διαφορετική αξιολόγηση αυτών, είναι απαράδεκτες, διότι με την επίφαση της εσφαλμένης ερμηνείας και εφαρμογής του νόμου και της έλλειψης αιτιολογίας και νόμιμης βάσης, πλήττουν την ανέλεγκτη περί τα πράγματα κρίση του Δικαστηρίου της ουσίας, αφού συνιστούν αμφισβήτηση των εις βάρος του αναιρεσείοντος ουσιαστικών παραδοχών της προσβαλλόμενης καταδικαστικής απόφασης και της ορθότητας του αποδεικτικού πορίσματός της. Μετά από αυτά, και αφού δεν υπάρχει άλλος αναιρετικός λόγος προς έρευνα, πρέπει η κρινόμενη αίτηση αναίρεσης να απορριφθεί στο σύνολό της και να καταδικαστεί ο αναιρεσείων στα δικαστικά έξοδα της ποινικής διαδικασίας (άρθρο 578 του Κ.Ποιν.Δ., όπως ίσχυε πριν την τροποποίησή του με το ν.5090/2024), κατά τα ειδικότερα στο διατακτικό οριζόμενα.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Απορρίπτει την από 7-7-2023 αίτηση του Δ. Χ. του Β., κατοίκου ... (...), για αναίρεση της με αριθμό 41/12-1-2023 απόφασης του Πενταμελούς Εφετείου Κακουργημάτων Αθηνών, που δίκασε σε δεύτερο βαθμό. Και Επιβάλλει στον αναιρεσείοντα τα έξοδα της ποινικής διαδικασίας, τα οποία ανέρχονται σε διακόσια πενήντα (250) ευρώ. Κρίθηκε και αποφασίσθηκε στην Αθήνα στις 29 Μαΐου 2024.

LEGAL REFERENCES
Articles Referenced: άρθρου 473 παρ. 2, άρθρο 473 παρ. 3 του ΚΠΔ, άρθρα 462 παρ. 1, άρθρα 510 παρ. 1 στοιχ. Α', άρθρο 187, άρθρο 3 παρ. 11 του Ν. 4637/2019, άρθρου 187, άρθρο 1 παρ. 1, άρθρο 94 παρ. 1, άρθρου 187 παρ. 1, άρθρο 79, άρθρο 83, άρθρο 372 παρ. 1, άρθρου 15 παρ. 1εδαφ, άρθρου 52, άρθρο 45, άρθρου 45, άρθρα 93 παρ. 3, άρθρο 510 παρ. 1 στοιχ. Δ, άρθρου 171, άρθρων 177, άρθρου 179, άρθρων 177 παρ. 1, άρθρο 178 περ. γ', άρθρο 183, άρθρο 510 παρ. 1 στοιχ. Ε', άρθρο 510 παρ. 1, άρθρο 171, άρθρο 172 παρ. 2, άρθρου 171 παρ. 1 περ. δ', άρθρο 362 παρ. 1, άρθρο 366, άρθρο 171 παρ. 2, άρθρο 363, άρθρου 187Α παρ. 1 του ΠΚ, άρθρων 93 παρ. 3, άρθρων 26 εδ. α', άρθρο 358, άρθρο 178, άρθρου 183, άρθρου 6, άρθρο 510 παρ. 1 στοιχ.Α', άρθρο 171 παρ. 1, άρθρο 578, άρθρου 473, άρθρο 473, άρθρα 462, άρθρα 510, άρθρο 3, άρθρο 1, άρθρο 94, άρθρο 372, άρθρου 15, άρθρα 93, άρθρο 510, άρθρο 172, άρθρο 362, άρθρου 187Α, άρθρων 93, άρθρων 26
Article Codes: ΠΚ|ΚΠΔ
Law References: Ν.4637/2019
Total Articles Cited: 51

DATES MENTIONED: 7-7-2023|12-1-2023|22-6-2023|13-6-2002|25-5-2014|25-05-2014|3-7-2014|31-07-2016|10-11-2016|14-11-2016|10-01-2017|06-11-2017|15-11-2017|21-10-2019|23-10-2019|10-9-2020|13-11-2019|24-10-2019|9-8-2021|13-11-2017|7-11-2017|6-11-2017|31-7-2016|10-1-2017|8-11-2019|9-11-2019|08-11-2019|09-11-2019|11-10-2019|3-12-2019|23-4-2921|20-03-2024|29-05-2024|06-08-2024

SOURCE: https://areiospagos.gr/nomologia/apofaseis_DISPLAY.asp?cd=CD16YY2YGCKNVNAXYYYFBS3BUO56I4&apof=1022_2024&info=ΠΟΙΝΙΚΕΣ -  Ζ